title: Boreaali

text:
Kauden alussa 10 500 oli Suomessa laajalti tundraa ja mannerjäätikkö vetäytymässä Tornionjoen laaksosta länteen.
Silloin oli etelässä Virossa Kundan kulttuuri ja idässä Veretjen kulttuuri. Metsä oli 58. leveyspiirillä ja Suomeen leviämässä asutusta Kundan ja/tai Veretjen kulttuurista. 10 000 vuotta sitten jäätikkö oli vetäytynyt Pohjois-Ruotsiin ja metsä levinnyt Kajaanin korkeudelle. Lapissa oli tundraraja. Ancylusjärvi, Itämeren edeltäjä peitti muun muassa Pohjanmaan kokonaan ja miltei koko Uudenmaan. Suomeen oli syntynyt Suomusjärven kulttuuri. Komsan ja Fosnan kulttuurit vaikuttivat Norjassa.


title: Boreaali

text: Tammikuu oli Suomessa nykyistä viileämpi, Keski- ja Etelä-Suomessa tammikuun keskilämpötila alle -18 mutta Lapissa oli lämpimämpää. Tammikuu oli Siperiassa laajalti nykyistä lämpimämpi. Heinäkuu oli Etelä- ja Keski-Suomessa nykyistä lämpimämpi, mutta Lapissa oli viileämpää. Etelä-Suomessa ja Keski-Suomen eteläosissa oli nykyistä kuivempaa ja Suomeen oli vähäksi aikaa kotoutunut Keski-Asaasian arojen "Efedra"-pensas. Suomen vuotuinen sademäärä oli luokkaa 600 mm. Lapin yllä oli korkeapaine, ja Siperian Lenan yllä nykyisin oleva korkeapaine oli boreaalikaudessa Kamtshatkan pohjoisosan yllä.


title: Boreaali

text: Pieniä mannerjäätikön rippeitä oli Pohjois-Ruotsissa vielä 9 600 eaa. Keski-Suomessa oli laajoja maa-alueita paljastunut jään ja veden alta ja havupuita kasvoi Etelä-Lapissa. Etelä-Suomessa jo noin 10 200 vuotta sitten yleistynyt mänty levisi Etelä-Lappiin jo noin 9 500–8 900 vuotta sitten, mutta sen määrä pysyi vähäisenä jaksoon 7 400–6 300 vuotta sitten.


title: Boreaali

text: 9 500 vuotta sitten metsänraja oli siirtynyt leveysasteelle 66 Suomen kohdalla ja mannerjäätikkö kadonnut. Noin 9 000 sitten Suomusjärven kulttuuri kukoisti Suomessa, Ruotsissa oli Hensbackan kulttuuri. Komsan ja Fosnan kulttuurit elivät Norjassa ja botninen kulttuuri Lapissa. Kauden päättyessä Komsan kulttuuri heikkeni ja hävisi.


title: Haines

text: Haines on kaupunki Alaskassa. Vuoden väestönlaskennassa sen väkiluku oli 1 811. Näistä etnisesti oli 79,62% valkoisia ("white") ja 13,86% Amerikan alkuperäiskansoihin kuuluvia.


title: Haines

text: Alueen tlingit-ryhmä, chilkatit kutsuivat nykypäivän Hainesin aluetta nimellä "Dtehshuh" ("polun pää"). Nimi tuli polusta, jota pitkin tlingitit pystyivät kantamaan kanoottinsa sisämaahan. Polku alkoi Chilkatinjoelta ja päättyi Dtehshuhiin säästäen 32 kilometrin soutamisen Chilkatin niemimaan ympäri. North West Trading Companyn kauppaedustaja George Dickinson asettui Dtehshuhiin vuonna 1880. Vuonna 1881 chilkatit pyysivät Sheldon Jacksonia lähettämään alueelle lähetyssaarnaajia. Presbyteeripappi S. Young Hall lähetettiin paikalle. Hän rakensi Willardin lähetysaseman ja koulun Dtehshuhiin maalle, jonka chilkatit olivat antaneet kirkolle. Lähetysasema nimettiin Hainesiksi vuonna 1884 rouva F. E. Hainesin mukaan, joka oli ollut varojenkeruukomitean puheenjohtajana. Lähetysaseman ympärille avattiin neljä säilyketehdasta vuoteen 1900 mennessä.


title: Haines

text: Klondiken kultaryntäyksen aikaan 1898-1899 Haines kasvoi huoltokeskuksena, sillä Dalton Trail Chilkat Inletiltä Yukoniin oli kullankaivajien käyttämä reitti. Myös Hainesin läheltä 58 kilometrin päästä Porcupinen alueelta löydettiin kultaa vuonna 1899. Näihin aikoihin alettiin käyttää myös aluetta lähetysaseman ympärillä, ei vain itse lähetysasemaa. Kun rautatie (White Pass and Yukon Route) saatiin valmiiksi läheiseen Skagwayn kaupunkiin Dalton Trail hylättiin ja Haines taantui taloudellisesti.


title: Haines

text: Lähetysasema lahjoitti maata Hainesin eteläpuolelta, johon Yhdysvaltojen armeija rakensi Fort William H. Sewardin linnoituksen vuonna 1904. Vuonna 1922 tukikohta sai uuden nimen: Chilkoot Barracks. Se oli Yhdysvaltojen armeijan ainoa asemapaikka Alaskassa ennen toista maailmansotaa. Toisen maailmansodan aikana se oli huoltopaikkana. Tukikohta lakkautettiin vuonna 1946 ja myytiin yksityiselle ryhmälle, joka kutsui sitä nimellä Port Chilkoot. Vuonna 1970 Port Chilkoot yhdistyi Hainesin kanssa. Vuonna 1972 Port Chilkoot valittiin kansallisesti historialliseksi paikaksi ja paikalle palautettiin sen alkuperäinen nimi Fort William H. Seward.


title: Haines

text: Viimeinen neljästä säilyketehtaasta suljettiin vuonna 1972 kalakantojen ehtymisen vuoksi. Metsätalous on ollut Hainesin alueelle tärkeä ala, mutta sekin on vähentynyt viime vuosina. Nykyään kaupungin tärkeä elinkeino on turismi. Monet turistit vierailevat loka-helmikuussa, jolloin valkopäämerikotkat näyttäytyvät Alaska Chilkatin valkopäämerikotkien suojelualueella.


title: Il Canto degli Italiani

text: Il Canto degli Italiani on Italian kansallislaulu. Laulu tunnetaan myös aloitussäkeen mukaan nimellä "Fratelli d’Italia" (Italian veljet) tai sanoittajansa Goffredo Mamelin mukaan nimellä "Inno di Mameli". Laulun on säveltänyt Michele Novaro.


title: Il Canto degli Italiani

text: Kansallislaulu on syntynyt 1800-luvun puolivälissä italialaisten nousseen kansallistunteen ilmentäjäksi. Runoilija Mameli kirjoitti runon taistelulauluksi vuonna 1847 Genovassa, säveltäjä Novaro sävelsi sen hieman myöhemmin Torinossa. Laulua leimaa voimakas vastakkainasettelu Itävallan kanssa, joka vielä tuossa vaiheessa piti osaa Pohjois-Italiasta valtansa alla. "Il Canto degli Italiani" otettiin käyttöön Italian kansallislauluksi 12. lokakuuta 1946, samassa yhteydessä kun maa julistettiin tasavallaksi.


title: Il Canto degli Italiani

text: "Il Canto degli Italiani" ei ole kansallishymninä ollut täysin vastaansanomaton. Sen sanoja on arvosteltu liian sotaisiksi ja ulkomaalaisvihamielisiksi. Lisäksi on huomautettu, että laulu kuvailee historiallisia vaiheita, jotka tosin olivat sen syntyaikana tärkeitä, mutta jotka nykyään ovat koko lailla tuntemattomia. Kritiikistä huolimatta Italian parlamentti on vahvistanut laulun aseman uudella lailla.


title: Il Canto degli Italiani

text: Neljäs säkeistö viittaa tapauksiin Italian historiassa, joilla oli suuri merkitys Italian kansallistunteelle. Legnanon taistelussa italialaiset joukot löivät Fredrik I Barbarossan johtamat saksalaiset joukot vuonna 1176, tehden samalla lopun Pyhän Saksalais-roomalaisen keisarikunnan vallasta Italian niemimaalla. Ferruccio viittaa Francesco Ferruccioon, joka johti Firenzen kauppatasavallan joukkoja Kaarle V:n piirittäessä kaupunkia 12. lokakuuta 1529 – 12. elokuuta 1530. Urheudestaan kuuluisaksi tullut Ferruccio sai surmansa piirityksen loppuvaiheessa 3. elokuuta 1530. Italian yhdistymisen puolestapuhujat nostivat Ferruccion erääksi yhdistyneen Italian esitaistelijoista. Balilla oli oikealta nimeltään Giovan Battista Perasso. Hän johti teini-ikäisenä kapinaa itävaltalaisia vastaan Genovassa vuonna 1746. Säkeistössä mainitut kellot, jotka kutsuvat iltamessuun, viittaavat vuoden 1282 ”Sisilian iltamessuun”, jossa Sisilian väestö teki kapinan maata miehittäneitä ranskalaisia joukkoja vastaan ja murskasi ne perin pohjin.


title: Mikael (arkkienkeli)

text: Pyhä arkkienkeli Mikael (hepreaksi מיכאל ""Kuka on kuin Jumala?"", latinaksi "Michael", , "Mikhaḗl", vuoden 1938 raamatunsuomennoksessa "Miikael," "," ) on enkeli, jota sekä juutalaiset että kristityt pitävät ylimpänä arkkienkelinä. Roomalaiskatolisessa, ortodoksisessa, anglikaanisessa ja luterilaisessa traditiossa häntä kutsutaan "pyhäksi Mikaeliksi". Hepreankielinen nimi tarkoittaa ”Kuka on Jumalan kaltainen?” ja arkkienkeli kuvataankin joskus saman latinankielisen lauseen ""Quis ut Deus?"" kanssa.


title: Mikael (arkkienkeli)

text: Kristillisessä traditiossa pyhällä Mikaelilla on neljä eri tehtävää: (1) taistella paholaista vastaan, (2) pelastaa sieluja paholaiselta kuoleman hetkellä, (3) suojella Jumalan kansaa, eli juutalaisia Vanhassa Testamentissa ja kristittyjä Uudessa Testamentissa, sekä (4) kutsua ihmisten sieluja tuomiolle. Kuvataiteessa arkkienkeli kuvataan yleensä miehenä tallomassa paholaista ja vaa'an tai miekan kanssa.


title: Mikael (arkkienkeli)

text: Pyhä Mikael on katolisen kirkon, Vatikaanin kaupungin, juutalaisen kansan, Saksan, Ranskan, Ukrainan, Brysselin, Kiovan, Filippiinien, poliisien, armeijan, kasakoiden, ruokakauppiaiden, merenkävijöiden, laskuvarjojääkärien ja sairauden suojeluspyhimys. Pyhän arkkienkeli Mikaelin juhlapäivät ovat 29. syyskuuta eli Mikkelinpäivänä ja tridentiinisessä kalenterissa 8. toukokuuta, jolloin juhlitaan arkkienkeli Mikaelin ilmestystä.


title: Mikael (arkkienkeli)

text: Muita Pyhän Mikaelin rinnalla kunnioitettavia sotilaspyhimyksinä ovat Pyhä Acasius, Pyhä Andreas Stratelates, Pyhä Demetrios Mirhanvuodattaja, Pyhät Emeretius ja Celedonius, Pyhä Florianus, Pyhä Yrjö, Pyhä Mauritius, Pyhä Maximilian, Pyhä Marcellus, Pyhä Menas, Pyhä Mercurius, Pyhät Sergius ja Bacchus, Pyhä Theodorus Amasealainen, Pyhä Typarsius, Pyhä Varus, Pyhä Victor Maurus, Pyhä Nicetas ja Pyhät Sebasten neljäkymmentä marttyyria.


title: Mikael (arkkienkeli)

text: Roomalaiskatolisessa hetkipalveluksessa pyhää Mikaelia kunnioitetaan seuraavalla latinankielisellä kollehtarukouksella, joka on osittain peräisin vähintään 700-luvulta:


title: Mikael (arkkienkeli)

text: ""PRINCEPS gloriosissime, Michael Archangele, esto memor nostri: hic et ubique semper precare pro nobis Filium Dei, alleluia, alleluia."


title: Mikael (arkkienkeli)

text: "V. In conspectu Angelorum psallam tibi, Deus meus."


title: Mikael (arkkienkeli)

text: "R. Adorabo ad templum sanctum tuum et confitebor nomini tuo."


title: Mikael (arkkienkeli)

text: "Orémus. Deus, qui, miro órdine, Angelórum ministéria hominúmque dispénsas: concéde propítius; ut, a quibus tibi ministrántibus in coelo semper assístitur, ab his in terra vita nostra muniátur.""


title: Mikael (arkkienkeli)

text: Pyhän Mikaelin katsotaan ilmestyneen Monte Sant'Angelo sul Garganin lähellä Sipontumin piispalle ja käskeneen hänen rakentaa kirkon sinne. Hänen uskotaan ilmestyneen myös 700-luvulla Mont Saint-Michelissä. Pyhä arkkienkeli Mikael mainitaan kaikkien pyhien litaniassa ja hänelle on laadittu myös oma litania ja kaksi novenaa. Paavi Leo XIII kirjoitti pyhälle Mikaelille omistetun eksorsismin, joka on Rituale Romanumissa.


title: Mikael (arkkienkeli)

text: Pyhälle arkkienkeli Mikaelille on omistettu myös puolalainen sääntökunta "Congregatio Sancti Michaëlis Archangeli." (CSMA)


title: Mikael (arkkienkeli)

text: Yleisessä roomalaiskatolisessa kalenterissa pyhällä Mikaelilla on juhla 29. syyskuuta pyhän Gabrielin ja pyhän Rafaelin kanssa, sekä vuoden 1960 kalenterissa 1. luokan juhla.


title: Mikael (arkkienkeli)

text: Pyhän arkkienkeli Mikaelin nimi mainitaan viisi kertaa Raamatussa. Raamatussa Vanhassa testamentissa ja juutalaisten Tanakissa pyhä Mikael mainitaan Danielin kirjassa. (Dan 10:13, Dan:10:21 ja Dan. 12:1) Sen mukaan Mikael tuli avustamaan Danielia hänen ollessaan Persian kuninkaan luona, Persian valtakunnan enkeliruhtinaan vastustettua häntä 21 päivää. Kirjassa myös ennustetaan, että Mikael tulee suuren ahdistuksen aikana seisomaan israelilaisten suojana, jotka tällöin pelastetaan. Mikaelista käytetään Danielin kirjassa titteliä ”yksi suurimmista enkeliruhtinaista” tai ”suuri enkeliruhtinas”.


title: Mikael (arkkienkeli)

text: Vanhan Testamentin tarkat lainaukset ovat seuraavat:


title: Mikael (arkkienkeli)

text: "Persian valtakunnan enkeliruhtinas seisoi vastustamassa minua kaksikymmentäyksi päivää, mutta katso, Miikael, yksi ensimmäisistä enkeliruhtinaista, tuli minun avukseni, sillä minä olin jäänyt yksin sinne, Persian kuningasten tykö." (Dan. 10:13)


title: Mikael (arkkienkeli)

text: "Mutta minä ilmoitan sinulle, mitä on kirjoitettuna totuuden kirjassa. Eikä ole ketään muuta vahvistamassa minua heitä vastaan paitsi teidän enkeliruhtinaanne Miikael." (Dan. 10:21)


title: Mikael (arkkienkeli)

text: "Siihen aikaan nousee Miikael, se suuri enkeliruhtinas, joka seisoo sinun kansasi lasten suojana. Ja se on oleva ahdistuksen aika, jonka kaltaista ei ole ollut siitä saakka, kuin kansoja on ollut, hamaan siihen aikaan asti. Mutta siihen aikaan pelastetaan sinun kansasi, kaikki, jotka kirjaan kirjoitetut ovat." (Dan. 12:1)


title: Mikael (arkkienkeli)

text: Vanhan ja Uuden Testamentin välisen ajan apokryfisessä kirjallisuudessa pyhä enkeli Mikael mainitaan muun muassa Henokin kirjassa.


title: Mikael (arkkienkeli)

text: Uudessa testamentissa, Juudaksen kirjeessä (Jud. 1:9) ylienkeliksi kutsutun Mikaelin kerrotaan kiistelleen Mooseksen ruumiista paholaisen kanssa Johanneksen ilmestyksessä (Ilm. 12:7) puolestaan kerrotaan taivaassa syttyneestä sodasta, jonka lopputuloksena Mikael ja hänen enkelinsä syöksevät paholaisen ja paholaisen enkelit pois taivaasta.


title: Mikael (arkkienkeli)

text: Uuden Testamentin lainaukset ovat seuraavat:


title: Mikael (arkkienkeli)

text: "Mutta ei ylienkeli Miikaelkaan, kun riiteli ja väitteli perkeleen kanssa Mooseksen ruumiista, rohjennut lausua herjaavaa tuomiota, vaan sanoi: "Rangaiskoon sinua Herra!" (Jud. 1:9)


title: Mikael (arkkienkeli)

text: "Ja syttyi sota taivaassa: Miikael ja hänen enkelinsä sotivat lohikäärmettä vastaan; ja lohikäärme ja hänen enkelinsä sotivat, mutta eivät voittaneet, eikä heillä enää ollut sijaa taivaassa." (Ilm: 12:7-8)


title: Mikael (arkkienkeli)

text: Koraanissa Mikael mainitaan yhdessä Gabrielin kanssa Lehmän suurassa.


title: Mikael (arkkienkeli)

text: Jehovan todistajat, vetoaa Raamatun kirjoituksiin opettaessaan Mikaelin olevan Jeesus. Ilmestyskirjan mukaan Mikael ja hänen enkelinsä kävisivät sotaa Saatanaa vastaan ja heittäisivät hänet ja hänen pahat enkelinsä taivaasta samassa yhteydessä, kun Kristukselle annetaan kuninkaallinen valta. Jeesuksen kuvaillaan myöhemmin johtavan taivaan armeijoita sodassa maailman kansakuntia vastaan . Näistä ja muista Raamatussa esiintyvistä yhtäläisyyksistä johtuen Jehovan todistajat perustelevat Mikaelin olevan Jeesus taivaallisena henkiolentona.


title: Mikael (arkkienkeli)

text: Myöhempien aikojen pyhien liike katsoo Mikaelin olevan ihmissuvun kantaisä, Aadam.


title: Mikael (arkkienkeli)

text: Lechfeldin taistelusta lähtien 10. elokuuta 955 pyhästä arkkienkeli Mikaelista tuli pyhän saksalais-roomalaisen keisarikunnan suojeluspyhimys ja hän onkin yhä myös Saksan suojeluspyhimys.


title: Mikael (arkkienkeli)

text: Pyhälle arkkienkeli Mikaelille on omistettu vähintään viisi ritarikuntaa: portugalilaainen "Ordo equitum Sancte Michaelis sive de Ala," ranskalainen "L'ordre de Saint-Michel," bavarialainen "Orden zum Heiligen Michael," brittiläinen "Order of St Michael and St George" ja venäläinen "Императорский Орден Святого Михаила Архангела" ("Imperatorskij Orden Svjatovo Mihaila Arhangela").


title: Mikael (arkkienkeli)

text: Arkkienkeli Mikaelille omistettua juhlapäivää, mikkelinpäivää, vietetään laajalti kristikunnassa 29. syyskuuta. Fryygiassa sitä on vietetty jo 400-luvulta alkaen. Italiassa tunnetaan myös pyhälle Mikaelille omistettuja kirkkoja samalta aikakaudelta.


title: Mikael (arkkienkeli)

text: Suomen evankelisluterilaisessa kirkossa mikkelinpäivää vietetään nykyisin (vuodesta 1774 lähtien) 29. syyskuuta vain, jos se sattuu sunnuntaiksi, muussa tapauksessa seuraavana sunnuntaina. Sen alkuperäinen päivämäärä 29.9. on kuitenkin edelleen Mikaelin ja sen mukaelmien kuten Mikon nimipäivä.


title: Mikael (arkkienkeli)

text: Johann Sebastian Bach on säveltänyt Mikkelinpäiväksi sävellykset "Herr Gott, dich loben alle wir", BWV 130, vuonna 1724, "Es erhub sich ein Streit", BWV 19, vuonna 1726 ja "Man singet mit Freuden vom Sieg", BWV 149, vuosina 1728 tai 1729.


title: Mikael (arkkienkeli)

text: Suomen kaupunki Mikkeli on saanut nimensä pyhästä Mikaelista ja hänelle on omistettu kirkko Honkilahdessa, kirkko Kirkkonummella, puukirkko Kiukaisissa, rauniokirkko Pälkäneellä, kirkko Keminmaalla, kirkko Laitilassa, kirkko Paimiossa, Mikkelissä ja roomalaiskatolinen kappeli Pietarsaaressa.


title: Mikael (arkkienkeli)

text:
Pyhälle arkkienkeli Mikaelille on laadittu seuraavat latinankieliset rukoukset:
Pyhä Mikael mainitaan lisäksi järjestyksessä toisena kokonaisuudessaan viiden pyhimyksen, eli pyhän Neitsyt Marian, pyhän Johannes Kastajan, pyhän Pietarin ja pyhän Paavalin kanssa perinteisessä, osittain 700-luvulla laaditussa "Confiteor"-rukouksessa, jota käytetään myös tridentiinisen messun alussa:


title: Mikael (arkkienkeli)

text: ""Confíteor Deo omnipoténti, beátæ Maríæ semper Vírgini, beáto Michaéli Archángelo, beáto Ioánni Baptístæ, sanctis Apóstolis Petro et Páulo, ómnibus Sanctis, et vobis, fratres: quia peccávi nimis cogitatióne, verbo, et ópere: percutit sibi pectus ter, dicens: mea culpa, mea culpa, mea máxima culpa. Ideo precor beátam Maríam semper Virginem, beátum Michaélem Archángelum, beátum Ioánnem Baptístam, sanctos Apóstolos Petrum et Páulum, omnes Sanctos, et vos, fratres, oráre pro me ad Dóminum Deum nostrum.""


title: Mikael (arkkienkeli)

text: Myös Eliezer ha-Kalirin, Judah ben Samuel he-Hasidin ja profeetta Jeremian kerrotaan laatineen rukouksia arkkienkeli Mikaelille


title: Calder Memorial Trophy

text: Calder Memorial Trophy on NHL-liigan vuosittain jaettu palkinto, joka myönnetään kauden parhaalle tulokkaalle. Voittajan valitsevat Professional Hockey Writers' Associationin jäsenet NHL:n runkosarjan lopuksi. Palkinto on nimetty NHL:n ensimmäisen presidentin Frank Calderin mukaan. Vuoden tulokas -titteliä on jaettu aina kaudesta 1932–1933 lähtien, mutta Calder Trophy esiteltiin ensimmäisen kerran kaudelle 1936–1937. Frank Calderin äkillisen kuoleman jälkeen palkinto nimettiin Calder Memorial Trophyksi hänen muistokseen.


title: Calder Memorial Trophy

text: Jotta pelaaja voi olla ehdolla Calder Memorial Trophyn saajaksi, hän ei saa olla pelannut enemmän kuin 25 NHL-ottelua edeltävällä kaudella tai 6 ottelua kummallakaan kahdella edeltävällä kaudella. Lisäksi pelaaja ei saa olla yli 26-vuotias 15. syyskuuta ennen kyseessä olevan kauden alkua. Ikäraja tuli voimaan sen jälkeen, kun Neuvostoliiton viranomaisten NHL:ään päästämä Sergei Makarov voitti Calderin 31-vuotiaana vuonna 1990.


title: Calder Memorial Trophy

text: Suomalaiset Calder Memorial Trophy -voittajat ovat Pentti Lund vuonna 1949 ja Teemu Selänne vuonna 1993. Joukkueittain eniten Calder Memorial Trophyja on voittanut Toronto Maple Leafs (10).


title: Calder Memorial Trophy

text: Frank Calderin mukaan on nimetty myös AHL:n voittajalle jaettava Calder Cup.


title: Calder Memorial Trophy

text: Vuoden tulokkaat


title: Calder Memorial Trophy

text: Calder Trophy -voittajat


title: Calder Memorial Trophy

text: Calder Memorial Trophy -voittajat


title: Puimakone

text: Puimakone on riihessä käsin varstoilla puimisen korvannut kone. Puimakoneen korvasi sittemmin leikkuupuimuri.


title: Puimakone

text: Puimakonetta käytettiin yleensä konevoimalla, ensi alkuun hevoskierrolla, sitten liikuteltavalla höyrykoneella (lokomobiili), jonka syrjäytti polttomoottori (maamoottori), ja loppuaikoina sähkömoottorilla tai hihnapyörällä varustetulla traktorilla. Voimansiirto tapahtuu lattahihnalla. Puimakoneen pääosat ovat puintikela, varstakela, varstasilta, kohlimet sekä seulasto. Yleensä koneessa on myös lietso, kuljetinlaite eli elevaattori sekä vihneenkatkoja.


title: Puimakone

text: Toimintaperiaate on seuraava: puintikela ja varstat irrottavat jyvät leikatuissa korsissa kiinni olevista tähkistä, seulasto erottelee ne akanoista ja kuljetin siirtää ne säkityslaitteeseen. Jyvät voidaan myös ohjata vihneenkatkojaan, joka tarvittaessa voidaan ohittaakin. Kohlimet taas siirtävät puidut oljet pois koneesta, silppuriin tai olkilietsolle, ja viimeistään tällöin loputkin jyvät karisevat olkien seasta seulastolle. Puimakone erottaa akanat omaan kasaansa, samoin kuin oljet, jos puinnista halutaan puhdasta olkea. Ns. rajaiset seuloutuvat rajaisseulan kautta eri kasaan, josta ne voidaan syöttää uudelleen koneeseen — puhutaan rajaisten puinnista.


title: Puimakone

text: Varstapuinti vaati paljon työväkeä, suurilla tiloilla puinnissa tarvittiin torppareiden ohella kausityöläisiä. Koneellistaminen sekä tehosti työtä että teki siitä paremmin ohjattavaa. Puimakone on vanha keksintö, alkujaan Skotlannissa jo 1700-luvulla kehitetty. Ensimmäisen patentin koneelle sai Andrew Meikle vuonna 1786. Meiklen koneessa vilja syötettiin vastakkaisiin suuntiin pyörivien telojen korokkeiden väliin, parannetussa mallissa pyörivän rummun ja sitä ympäröivän kengän väliin. Kengässä oli varstat eli kyseessä oli varstakelainen puimakone. Ruotsissa tämäntapaisia puimakoneita valmistettiin jo 1700-luvun lopussa, ehkä muutama tuotiin Suomeenkin.


title: Puimakone

text: Myöhemmin varstapuintikoneesta siirryttiin ns. nastakelaiseen koneeseen, jonka alun perin suunnitteli englantilainen Atkinson. Kuitenkin vasta amerikkalainen Turner esitteli vuonna 1831 tehokkaan nastapuimakoneen. Siinä sylinterissä ja valsseissa on varstojen asemesta luiset nastat. Vilja syötetään nastakelan ja -sillan väliin. Jyvät jäävät kuitenkin ruumenien sekaan, eli puinnos on puhdistettava erikseen. Mallin etuna oli, että voimanlähteeksi sopi sekä lihasvoima että hevoskierto.


title: Puimakone

text: Käsikäyttöisiä puimakoneita (ns. rosma, tappuri, rysky) oli käytössä Lounais-Suomessa jo 1800-luvun alkupuolella, Englannista ja Ruotsista hankittuina. Mustialan kartanoon ostettiin ensimmäinen puimakone vuonna 1840. Fiskarsin tekemiä puimakoneita oli esillä vuonna 1859 ja yleiseen käyttöön ne tulivat länsirannikon viljapelloilla 1800-luvun lopulla. Kotimaisia konevalmistajia olivat Högfors, Mathildeda ja Rosenlew.


title: Puimakone

text: Käsikäyttöisen puimakoneen käyttöaika oli historiallisesti lyhyt, suurimmat talot pyrkivät hankkimaan maaseppien valmistamia puisia tai rautaisia hevoskiertoja, joissa voimaa välitti muutaman metrin pituinen vaaka-asennossa pyörivä ratas remmin tai köyden välityksellä puimakoneeseen. Jos koneeseen liitettiin kohlijat ja viljanpuhdistaja eli viskuri, se asetettiin joko luuvaan tai lavalle riihen parsien tasalle ja viskuri koneen alle. Hevoskäyttöinen puimakone levisi Lounais-Suomeen, Etelä-Pohjanmaalle ja Karjalankannakselle 1800-luvulla, muualle vasta 1900-luvun alussa. Käsi- ja hevoskiertoisissa puimakoneissa käytettiin riihessä kuivattua viljaa.


title: Puimakone

text: Isoissa kartanoissa käytettiin jo 1800-luvulla vesirattaalla toimivia puimakoneita, höyrykoneella eli lokomopiililla (lokomobiili) toimivia 1880-luvulta lähtien. Jälkimmäisissä oli koneeseen kiinteästi asennetut kohlijat ja viljanpuhdistaja. Höyrykoneet yleistyivät 1900-luvun alussa, yleensä osuuskuntien omistamina, koska ne olivat kalliita . Ne taas korvattiin 1920-luvulta lähtien polttomoottoreilla ja myöhemmin sähkömoottoreilla. Vuonna 1950 sähkömoottoreiden käyttö oli jo lähes puolitoistakertainen polttomoottoreihin verrattuna.


title: Puimakone

text: Puimakoneen ensi alkuun suhteellisen hidasta leviämistä Suomessa selittänee tarve saada puinnista pitkiä olkia katon kattamista, sängynpehmikkeitä yms. varten. Sitä vastoin puidun viljan puhdistamiseen eli viskaamiseen tarkoitetut viskuukoneet eli tuultajat eli viskurit yleistyivät kymmeniä vuosia aikaisemmin kuin puimakoneet. Myöhemmin puimakoneiden käyttö laajeni nopeasti osaksi vehnän viljelyn yleistyessä ja osaksi, koska pieniä koneita pystyttiin tekemään itse ja isompien koneiden yhteisomistus tai vuokraus oli yleistä. Pyörillä siirrettäviä puimakoneita omistettiin usein osakeyhtiöinä, osuuskuntina ja seuroina. Puimakoneiden määrä oli suurimmillaan niinkin myöhään kuin 1960-luvun alussa, niitä oli Suomessa noin 141 000, joista yhteiskäytössä oli melkein kolmannes. Sittemmin puimakoneet alkoivat korvautua leikkuupuimurilla. Lopullisesti ne väistyivät maatiloilta 1980-luvulla.


title: Hurmostila

text: Hurmostila eli ekstaasi on psykologinen voimakas tunnetila, jossa identiteettitunne ja tietoisuus ympäristöstä ovat väliaikaisesti heikentyneet tai hävinneet. Ekstaasia voisi kuvata hurmiolla tai hurmioitumisena.


title: Hurmostila

text: Ekstaasi saa alkuunsa tunnetilan kiihottamisesta huippuunsa,ihmiset voivat vaipua ekstaasiin esim. urheilutapahtumissa, musiikkitapahtumissa, tai karismaattisessa hengellisessä kokouksessa.


title: Hurmostila

text: Ekstaasiin pääsemiseksi on käytetty huumaavia aineita, paastoa, tanssia, valvomista, tiettyjen liikkeiden tai sanojen yksitoikkoista toistamista, samojen säkeiden laulamista keskeytyksittä.


title: Hurmostila

text: Raamatussa mainitaan hurmostila Pyhä Hengen innoittamana tilana, mutta hurmostila voi myös olla jonkun muun, kuin Pyhän Hengen aiheuttama.


title: Hurmostila

text: Delfoin oraakkelin papittaret lankesivat aikoinaan hurmokseen puhuen käsittämätöntä kieltä, josta oraakkelin papit muokkasivat oraakkelin vastaukset.


title: Hurmostila

text: Uskonnollisessa hurmostilassa ihmisen sielu on vastaanottavainen henkimaailmasta tuleville vaikutteille. Hurmostilaan päästään kiihottavan soiton välityksellä. Baalin profeetat huusivat, tanssivat ja viiltelivät itseään, päästäkseen hurmokseen. Baalin profeetoissa ei vaikuttanut Jumalan Pyhä Henki, vaan Baalin henki.


title: Hurmostila

text: Holy drunkness (ts. Holy drunkenness tai spiritual drunkenness) eli hengellinen humala on hengellinen ilmiö, joka matkii Raamatussa mainittua Pyhällä Hengellä täyttymistä (ts. paha henki matkii Pyhää Henkeä). Ilmiölle ominaista ovat ihmisen mielen juopuminen ja jopa uupuminen. Myös fyysiseksi muuttunut hengellinen juopumustila kuuluu ilmiöön joissain tapauksissa. Ilmiö on levinnyt Yhdysvalloista muualle maailmaan menestysteologian mukana.


title: Hurmostila

text: Ilmiöön kuuluvat olennaisena osana hengelliset kokemukset, jotka liitetään Pyhään Henkeen. Näitä ovat esimerkiksi hengellinen juopuminen, ns. pyhä nauru, jumalalliset ilmestykset ja muut hengelliset ns. manifestaatiot, jotka yleensä menevät yli Raamatun tai ovat muualta kuin Jumalasta. Tyypillistä manifestaatioille ja ilmestyksille on, että niitä tulee jopa päivittäin. Vaaralliseksi Holy drunknessin tekeekin juuri se, että ihminen voi luulla ilmestysten ja muiden kokemusten tulevan Jumalalta ja ajattelee olevansa tekemisissä Pyhän Hengen kanssa. Todellisuudessa ihminen kuitenkin on tekemisissä aivan muun hengellisen maailman kanssa, johon hän todennäköisesti on jäänyt riippuvaiseksi Holy drunknessiin liittyvän mielen juopumuksen takia. Maailmaa ja riippuvuutta kuvastaa hyvin se, että ne ikään kuin kuluttavat ihmisen mieltä siten, että hän voi sairastua Holy drunkness -ilmiön vaikuttaessa hänen elämässään tarpeeksi kauan.


title: Hurmostila

text: Holy drunkness -ilmiötä on nykyisin tarjolla kristillisten seurakuntien kokouksissa, joissa esiintyy menestysteologiaa. Siellä se leviää erilaisten keinojen kautta.


title: Hurmostila

text: Holy drunkness -ilmiöstä huolimatta Raamatun mukaan ihminen voi näyttää juopuneelta Pyhän Hengen takia (Apt. 2: 1-13). Samaan aikaan on kuitenkin muistettava, että Raamatun mukaan Pyhä Henki on raittiuden henki (2. Tim. 1: 7), mikä tarkoittaa, että ihminen voi näyttää juovuksissa olevalta Pyhän Hengen takia, mutta ei kuitenkaan koskaan ole varsinaisesti juopunut tai humalassa esimerkiksi mielensä puolesta, jos asialla on Pyhä Henki. Raamatusta kannattaa tässä yhteydessä huomioida myös kohdat Ensimmäinen Johanneksen kirje, luku neljä (1. Joh: 4), Paavalin ensimmäinen kirje Timoteukselle, luku neljä (1.Tim: 4) ja Matteuksen evankeliumin luku 7 jakeesta 15 alkaen (Matt. 7:15- ).


title: Sankarivainaja

text: Sankarivainaja on sotatoimissa surmansa saanut omiin joukkoihin kuulunut henkilö.


title: Sankarivainaja

text: Vuonna 1918 käydyssä Suomen sisällissodassa sekä hallituksen joukot, valkoiset että kapinaan nousseet punaiset hautasivat sankarivainajansa asianmukaisin menoin, joissa esiintyi kummallakin puolella samoja rituaaleja: kukkien ja seppeleiden laskeminen sankarihaudalle, suojeluskunnan tai työväenjärjestön lippu, papin tai työväenjärjestön edustajan puhe, virsi tai työväenlaulu. Sisällissodan jälkeen hautajaiset saivat sisäpoliittisen merkityksen. Tuolloin kiellettiin punaisten hautajaismenot, jotka tulkittiin hävinneiden tehdyiksi väitettyjen valtiorikosten ylistämiseksi, esimerkiksi Helsingissä punaiset olivat haudanneet sankarivainajiaan Mäntymäelle, mutta sodan päätyttyä vainajat oli siirrettävä Malmin hautausmaalle. Myös sankarimuistomerkkien pystyttäminen pidettiin valkoisten yksinoikeutena: vielä kymmenen vuotta sodan jälkeen punaisten hautamuistomerkkejä oli vain neljä.


title: Sankarivainaja

text: Talvisodan päätyttyä puolustusvoimien ylipäällikkö, sotamarsalkka Gustaf Mannerheim antoi keväällä 1940 päiväkäskyn, jonka mukaan toukokuun kolmatta sunnuntaita tuli viettää ”nyt päättyneessä sodassa kaatuneiden sankarivainajien sekä myös kaikkien murroskautena vuonna 1918 molemmin puolin vakaumuksensa puolesta henkensä uhranneitten yhteisenä uskonnollisena muistopäivänä”. Tällöin syntyi kaatuneiden muistopäivän vietto Suomessa ja alettiin käyttää käsitettä "vakaumuksensa puolesta" sisällissodan takia kuolleille.


title: Sankarivainaja

text: Vakaumuksena puolesta kuolleiden – varsinkin punaisten – hautakivissä ei useissa tapauksissa ole vainajien nimiä, yleensä niissä on merkittynä vuosiluku 1918. Kaikki kuolleet eivät ole tiedossa, koska tietoja ei ollut ja niiden säilyttäminen oli sisällissodan jälkeen aina 1930-luvun lopulle saakka kuolleiden punaisten omaisille erittäin raskauttavaa. Tilanne kuitenkin lientyi talvisodan myötä ja muuttui täysin vuonna 1944 Suomen kärsittyä tappion jatkosodassa Neuvostoliittoa vastaan.


title: Sankarivainaja

text: Suomen osalta toisen maailmansodan eli talvi-, jatko- ja Lapin sodan 1939–1945 vuoksi menehtyneet sankarivainajat pyrittiin hautaamaan kotipaikkakuntiensa sankarihautoihin. Jos sodassa kaatuneiden jäännöksiä ei saatu talteen rintamalla eikä näin ollen voitu laskea sankarihautoihin, ne siunattiin rintamalle jääneinä. Heti Neuvostoliiton hajoamisen jälkeen 1990-luvun alussa avautui mahdollisuus etsiä vainajien jäännöksiä jatkosodan sotatoimialueelta, lähinnä Karjalankannakselta.


title: Sankarivainaja

text: Avainasemassa kaatuneitten kotiin tuomiseen oli toisen armeijakunnan esikunnan pastori Johannes Sillanpää, joka perusti talvisodassa ensimmäisen kaatuneiden evakuointikeskuksen. Virallisesti ennen sotaa esikunnasta oli määräys haudata kaatuneet kentälle kuten yleisesti maailmalla oli tapana.


title: Sankarivainaja

text: Nykyisin Kansallisarkisto ylläpitää ensimmäisen maailmansodan, sisällissodan ja heimosotien sotatoimissa tai jälkitapahtumissa surmansa saaneiden suomalaisten tietokantaa Suomen sotasurmat 1914–1922. Sen lisäksi on Suomen sodissa 1939–1945 menehtyneiden tietokanta, josta voi erilaisin tiedoin hakea henkilöitä. Hakutietoina voi olla muun muassa nimi, joukkoyksikkö, kuolinpaikka, kuolinaika tai sotilasarvo.


title: Luurankotakki

text: Luurankotakki on rakuunoiden perinneasun nimitys. Nimitys tulee takissa vaakatasossa olevista raidoista, jotka muistuttavat kylkiluita. Suomalaisen takin malli on vuodelta 1922. Luurankotakin kanssa käytettiin punaisia keltaraitahousuja, joita on toisinaan nimitetty hurmahousuiksi. Ne ovat malliltaan ns. pussihousuja.


title: Luurankotakki

text: Asuun kuuluvat ehdottomasti saappaat.


title: Luurankotakki

text: Puolustusvoimien Rakuunasoittokunta käyttää tätä asua edelleen perinne- ja edustuspukuna.


title: Luurankotakki

text: Perinneasua käyttävät myös maanpuolustuskillat Ratsuväen kilta ja Rakuunakilta. Perinneasuun kuuluu ranskalainen miekka mallia m/1822. Kiltojen ratsastajat erottaa epolettien ja satulahuovan väreistä: punainen viittaa Ratsuväkikiltaan ja sininen Rakuunakiltaan. Rakuunasoittokunta käyttää harmaita epoletteja.


title: Hartaus

text: Hartaus on usein uskonnollinen tilaisuus, tai osa sellaista. Se voi olla myös radiohartaus, eli radiossa soitettava lyhyt hengellinen ohjelma. Radiohartauksia lähettää muun muassa Radio Dei ja Yle Radio 1.


title: Hartaus

text: Hartaus on pienimuotoisempi kuin kristinuskon jumalanpalvelus. Siihen voi kuulua rukous, Herran siunaus, hengellinen laulu tai virsi, musiikkia, uskontunnustus, keskustelua, symbolista toimintaa (esimerkiksi rukoushelmet), hiljaisuutta, jne. Hartauksien keskeinen merkitys on tuoda osallistujansa kosketuksiin pyhän kanssa. Siksi hartaus voi saada monenlaisia muotoja ja käsitellä melkein mitä tahansa aihepiiriä.


title: Hartaus

text: Esimerkkejä hartauksista ovat aamuhartaus, iltahartaus sekä erilaiset rukoushetket.


title: Luettelo Suomen kuninkaista Suomen kronikan mukaan

text: 1700-luvun alussa ilmestynyt Suomen kronikka sisältää seuraavan luettelon Suomen kuninkaista, joiden väitetään hallinneen maata ennen kristinuskoa ja Ruotsin valtaa.


text: Kronikan kuninkaiden nimet on kerätty pääosin kolmesta alkuperäislähteestä, jotka ovat Saxo Grammaticuksen Tanskan historia, Snorri Sturlusonin Orkney-saarten jaarlien saagaan sisältyvä teksti Norjan löytäminen sekä Bardr Lumitunturinharjun saaga. Lisäksi osa nimistä perustuu suomalaiseen kansanrunouteen.


title: Huulikiilto

text: Huulikiilto on kosmetiikkatuote, jonka tarkoituksena on saada huulet näyttämään kiiltävämmiltä. Huulikiilto on koostumukseltaan juoksevampaa kuin huulipuna, ja sen väri on huulipunaa läpikuultavampaa. Huulikiiltoa käytetään myös huulipunan kanssa tehostamaan huulipunan näyttävyyttä. Huulikiillot ovat usein tuoksuvia, ja niitä on monia eri sävyjä. Huulikiiltoa levitetään joko erillisellä siveltimellä, roll-on-menetelmällä, tuubista puristaen, huulikiiltopurkin mukana tulevalla levittimellä, siveltimellä tai suoraan puikosta. Huulikiillon aplikaattori sisältää tyypillisesti joustavia tekokuituja, jotka levittävät huulikiillon tasaisesti huulille.


title: Huulikiilto

text: Ensimmäinen kaupallisesti saatavilla oleva huulikiilto oli Max Factorin vuonna 1932 markkinoille tuoma X-Rated. Huulikiillon suosio on viime vuosina ollut nousussa erityisesti nuorison piirissä. Huulikiillot voivat olla koostumukseltaan tai toiminnaltaan erilaisia, kuten kosteuttavia, hoitavia, huulia suurentavia tai eri makuisia.


title: Desmosomi

text: Desmosomit ovat yksi solujen välisistä liitoksista, joita on erityisesti mekaanista kestävyyttä vaativissa kudoksissa.


title: Desmosomi

text: Desmosomeja esiintyy kudoksissa, joissa solujen täytyy liittyä lujasti toisiinsa. Tällaisia ovat esimerkiksi sydänlihassolut ja kerrostuneet epiteelit, kuten iho ja ruoansulatuskanavan epiteeli.


title: Desmosomi

text: Desmosomin kohdalla on valkuaisaineiden muodostama levymäinen kasautuma, joka aiheuttaa paksuuntuman solukalvoon. Paksuuntuman kohdalla vierekkäiset solukalvot ovat yhdensuuntaiset ja niiden välillä on 25–30 nm leveä tila. Soluvälitilassa paksunnokset liittyvät toisiinsa ohuiden säikeiden avulla. Säikeet sisältävät adheesioproteiineja, esimerkiksi kadheriinia. Soluliman puolella paksunnokseen kiinnittyy sytokeratiinisäikeitä l. tonofilamentteja, jotka kulkevat solun läpi kiinnittäen solun eri puolilla olevat desmosomit toisiinsa. Sytokeratiinisäikeiden verkosto kiinnittää paksunnokset myös solun tukirankaan antaen sille mekaanista kestävyyttä.


title: Desmosomi

text: Virheet desmosomin rakenteessa aiheuttavat vakavia sydämen toimintahäiriöitä, jotka johtavat sikiön kuolemaan. Lisäksi desmosomien vähentyneestä määrästä seurauksena on näkyviä muutoksia esimerkiksi sikiön verenkierron muodostuessa ja ihon erilaistuessa.


title: Love (yhtye)

text: Love oli yhdysvaltalainen rockyhtye, joka perustettiin Los Angelesissa 1960-luvun puolivälissä. Yhtyeen tunnetuin jäsen oli laulaja ja lauluntekijä Arthur Lee, jota on joskus kutsuttu ”ensimmäiseksi mustaihoiseksi hipiksi”.


title: Love (yhtye)

text: Loven tunnetuimmat albumit ovat "Da Capo" (1966) ja "Forever Changes" (1967).


title: Love (yhtye)

text: Loven alkuaikojen tuotanto edusti garage rockia, minkä perusteella yhtyettä on pidetty eräänlaisena punk rockin edelläkävijänä. "Forever Changesilla" yhtye kuitenkin siirtyi kevytsointisiin psykedeelissävytteisiin lauluihin, joiden instrumentaatiota hallitsivat akustiset kitarat ja jousisoittimet.


title: Love (yhtye)

text: Arthur Lee kiersi 2000-luvulla uuden Love-kokoonpanon kanssa ja esitti usein "Forever Changes" -albumin kokonaisuudessaan. Lee menehtyi leukemiaan 3. elokuuta 2006.


title: Love (yhtye)

text: Love nousi suosioon kotikaupungissaan, mutta ei saavuttanut suurta maanlajuista mainetta. 1960-luvun musiikin harrastajien keskuudessa Love on kuitenkin eräänlainen kulttiyhtye vielä tänäkin päivänä. Love lukeutui esimerkiksi Jim Morrisonin suosikkiyhtyeisiin; The Doorsin aloitellessa uraansa yhtyeen tavoitteena oli ”tulla yhtä suosituksi kuin Love”. Loven suurena ystävänä tunnetaan myös Led Zeppelinin Robert Plant. Kun Loven nokkamiehellä Arthur Leellä havaittiin leukemia vuonna 2006, oli Plant yksi niistä esiintyjistä, jotka keräsivät tukikonserteilla rahaa Leen hoitokuluihin.


title: Love (yhtye)

text: Jimi Hendrix teki Loven ja Leen kanssa paljon yhteistyötä. Loven singlen ”My Diary” B-puolella julkaistu instrumentaalikappale ”Utee” oli Hendrixin ensimmäinen levytetty sävellys.


title: Holy Cross

text: Holy Cross on kaupunki Alaskassa. Se sijaitsee Yukonjoen varrella. Vuoden väestönlaskennassa sen asukasluku oli 227. Näistä 96,48% edusti etnisesti Amerikan alkuperäiskansoja.


title: Homer

text: Homer on kaupunki Etelä-Alaskassa. Se sijaitsee Kachemakinlahden rannalla Kenain niemimaan lounaisrannalla. Kaupungin erityispiirre on Homer Spit – kapea noin seitsemän kilometriä pitkä hiekkasärkkä, joka työntyy Kachemakinlahteen. Särkällä sijaitsee Homerin satama. Homer on eteläisin kaupunki Alaskassa, johon voi ajaa autolla Alaskan mannermaalta.


title: Homer

text: Vuoden 2000 väestönlaskennassa Homerin asukasluku oli 3 946.


title: Homer

text:
Arkeologiset kaivaukset osoittavat, että varhaiset alutiiqit ovat eläneet alueella vaikkakin heidän kylänsä olivat Kachemakinlahden toisella puolella.
1890-luvulla alueelta löydettiin kivihiiltä. Cook Inlet Coal Fields Company rakensi kaupungin, sataman, hiilikaivoksen ja rautatien Homeriin. Kaivostoiminta jatkui toiseen maailmansotaan asti. Arvioidaan, että alueella olisi edelleen 400 miljoonan tonnin kivihiilivarannot.


title: Homer

text: Homer sai nimensä Homer Pennockin mukaan. Tämä kullankaivuyrittäjä saapui vuonna 1896 Homer Spitille ja rakensi asumukset 50 työmiehelleen. Kullankaivusta alueella ei kuitenkaan koskaan tullut kannattavaa.


title: Homer

text: Nykyään merkittävimmät elinkeinot kaupungille ovat turismi, urheilu- ja kaupallinen kalastus sekä metsäteollisuus. Homerin sanotaan olevan ruijanpallaksen urheilukalastuksen pääkaupunki maailmassa (”Halibut fishing capital of the World”).


title: Turku–Toijala-rata

text:
Turku–Toijala-rata on Suomen rataverkkoon kuuluva rataosuus, joka kulkee Turusta Akaan Toijalaan. Turun ja Toijalan välillä kaukojunat pysähtyvät Loimaan ja Humppilan asemilla. Radan pituus on 131 kilometriä, ja se valmistui vuonna 1876. Sähköistys radalle saatiin muiden uudistusten yhteydessä vuonna 2000. Perusparannuksen myötä rataosuuden puiset ratapölkyt korvattiin betonisilla.
Radalla on runsaasti henkilö- ja tavarajunaliikennettä. Turun ja Loimaan välinen osuus perusparannettiin vuosina 2006–2008, koska se oli osittain huonossa kunnossa. Vuosituhannen vaihteen jälkeen rataosalta poistettiin turvallisuussyistä useita pienehköjä tasoristeyksiä. Hieman ennen risteysten sulkemista niistä vaarallisimpiin asennettiin liikennemerkkejä, joissa radan ylittäminen kiellettiin linja-autolla tai perävaunun kanssa. Ylikäytävien karsiminen katkaisi monia vanhoja paikallisteitä, ja radan tuntumaan täytyikin rakentaa runsaasti uusia teitä. Tavarajunien aiheuttamasta liikennetärinästä on mm. Loimaan seudulla tehty useita valituksia. Tärinän vaimentamiseksi rataosan junapituuksia ja -painoja on laskettu jopa puoleen entisestä, tämä taas johtaa siihen että rataosalla on ajettava useampia lyhyitä tavarajunia muutamien pitkien tavarajunien sijasta. Ratahallintokeskus on tutkinut keinoja tärinähaittojen vaimentamiseksi.


title: Turku–Toijala-rata

text: Jokioisten rautatien valmistuttua vuonna 1898 rataosuudella sijaitsevalta Humppilan rautatieasemalta oli aikanaan kapearaiteinen rautatieyhteys Forssaan. Rautatie välitti henkilöliikennettä vuoteen 1954 ja tavaraliikennettä vuoteen 1974 asti, jonka jälkeen Humppilan asemalta lähtevä radan osuus purettiin. Rata rakennettiin myöhemmin uudelleen Jokioisten Museorautatien toimintaa varten ja hieman alkuperäistä liikennepaikkaa idemmäksi jäänyt Humppilan kapearaiteinen pääteasema sai viralliseksi nimekseen Humppila-Museorautatie.


title: Uhrimetalli

text: Uhrimetalli on metalli, jota käytetään muun muassa veneissä ja laivoissa ehkäisemään galvaanisen korroosion aiheuttamaa rakenteiden syöpymistä.


title: Uhrimetalli

text: Uhrimetallia, useimmiten sinkkiä käytetään veneissä sekä laivoissa ehkäisemään jalompien metallien syöpymistä. Sinkki on terästä epäjalompi ja suojaa näin terästä katodisesti eli toimii uhrautuvana anodina.


title: Uhrimetalli

text: Suolainen merivesi aiheuttaa helposti sähköparin, jolloin epäjalompi aine, tässä tapauksessa sinkki, syöpyy kemiallisen reaktion ansiosta. Potkuri on tehty usein pronssista ja akseli ruostumattomasta teräksestä, jotka siis ovat jalompia metalleja ja syöpyisivät ilman uhrautuvaa anodia.


title: Uhrimetalli

text: Sinkki kiinnitetään aluksiin ja veneisiin vesirajan alapuolelle valmiiksi ostettuina sinkkianodeina. Aluksen sinkit tulee tarkastaa joka telakoinnin yhteydessä ja tarvittaessa vaihtaa uusiin.


title: Uhrimetalli

text: Yleisimpiä sinkkianodeita käytetään suolaisessa merivedessä, murtovedessä suositellaan käytettäväksi epäjalompia alumiinianodeita ja makeassa vedessä magnesiumanodeita. Suolavedessä ei sen sijaan suositella käytettäväksi magnesiumanodeita.


title: Uhrimetalli

text: Alumiiniveneisiin sinkkianodit eivät sovi, koska metallien sähkökemiallisessa jännitesarjassa alumiini on epäjalompi kuin sinkki. Tämän vuoksi sinkkianodin käyttäminen voisi johtaa alumiinirungon korroosioon.


title: Liimapuu

text: Liimapuu on puusta tehdyistä pituussuuntaisesti asetetuista rimamaisista lamelleista tai laudoista yhteenliimaamalla valmistettu elementti. Liimapuuta käytetään rakennusteollisuudessa, sekä jonkin verran huonekaluteollisuudessa. Suomessa rakentamiseen käytettävä liimapuu on havupuuta, lähes aina mäntyä. Huonekaluteollisuus käyttää useampia puulajeja.


title: Liimapuu

text: Liimapuulevy on lautaa muistuttava massiivinen puumateriaali. Se tehdään puristamalla liimattuja rimoja tai kapeita lautoja toisiinsa, minkä jälkeen levy höylätään tai hiotaan joko käsin tai koneellisesti tasaiseksi. Liimapuulevy eroaa vanerista sikäli, että vanerissa on päällekkäisiä yhteen liimattuja puuviilulevyjä, liimapuussa taas vierekkäin toisiinsa liimattuja puukappaleita. Liimapuulevy on halvempaa kuin vastaavankokoinen lautamateriaali, sillä materiaalina voidaan käyttää mitoiltaan pienempää puutavaraa. Lisäksi liimapuulevyn etuna on, että se ei vääntyile kosteuden muutosten seurauksena yhtä paljon kuin leveä lauta, mikäli levy on liimattu niin, että puun ydinpuoli on vuoroittaisissa rimoissa tai laudoissa levyn eri puolilla.


title: Liimapuu

text: Liimapuulevyn käyttö on yleistä huonekaluteollisuudessa ja tarve-esineiden tuotannossa.


title: Liimapuu

text: Liimapuupalkki on lähinnä rakennusmateriaalina käytetty runkorakennemateriaali. Sitä käytetään usein jänneväleiltään suhteellisen suurien tilojen, kuten hallien tai kirkkojen vaakarakenteissa. Lisäksi liimapuupalkkeja käytetään usein siltarakentamisessa ja jopa laivanrakennuksessa. Liimapuupalkin etuna on vähäinen kosteuden muutoksista ja rakenteen jännityksistä aiheutuva vääntyily tai halkeilu verrattuna yhdestä puusta sahattuun massiiviseen palkkiin tai hirteen.


title: Kiniini

text: Kiniini (CHNO) on kiinapuiden ("Cinchona") kuoressa esiintyvä alkaloidi, jonka CAS-numero on 130-95-0. Kiniinillä on malarian oireita ja kipua lievittäviä ominaisuuksia. Kiniini oli malarian pääasiallinen hoitomuoto pitkään ennen uusien tehokkaampien malariahoitojen, kuten klorokiinin ja meflokiinin kehittämistä. Kiniiniä on yritetty käyttää myös prionitautien hoitoon, mutta huonolla menestyksellä.


title: Kiniini

text: Kiinapuulla ei nimestä huolimatta ole yhteyttä Kiinaan, vaan sen alkuperä on Perussa Andien vuoristossa. Inkat keksivät, että "Cinchona"-puun kuori – ketšuan kielellä "quina" – toimi tehokkaasti lihasrelaksanttina ja esti kylmästä värisemisen. Sekoittamalla kuorta makeutettuun veteen saatiin tonic-vettä. Jesuiitat toivat kiinapuun kuoren Eurooppaan jo 1600-luvun alussa, ja sen havaittiin tehoavan malariaan. Kiniini on sekä myrkyllistä malarialoiselle että vähentää malarialle tyypillistä kylmästä värisemistä. Malarian ehkäisyyn käytetyn kiniiniä sisältäneen tonic-veden kitkerä maku sai brittiläiset siirtomaaisännät sekoittamaan siihen giniä ja näin syntyi klassikkodrinkki gin and tonic.


title: Kiniini

text: Kiniini vähentää myös suonenvetokohtauksissa ilmeneviä lihaskouristuksia ja sitä käytetäänkin lääkeaineena suonenvetojen hoidossa.


title: Kiniini

text: Kiniinin myötäpäivään kiertävä isomeeri (d-isomeeri) tunnetaan nimellä kinidiini, jota taas käytetään muun muassa sydämen rytmihäiriöiden hoidossa.


title: Kiniini

text: Kiniini on WHO:n listalla yhteiskunnalle tärkeimmistä lääkkeistä. Kuitenkaan WHO ei ole enää 2006 jälkeen suositellut sitä ensisijaiseksi malarialääkkeeksi.


title: Kiniini

text: Euroopan unionissa on hyväksytty elintarvikkeisiin käytettäväksi kiniinin johdannaisia aromiainekäytössä kolme kiniiniyhdistettä: kiniinisulfaatti (CHNOS), kiniinihydrokloridi (CHClNO) ja kiniinimonohydroklorididihydraatti (CHClNO). Kiniiniä ei esiinny luonnostaan missään elintarvikkeissa.


title: Kiniini

text: Kiniinin yliannostus voi johtaa tilaan, jota kutsutaan kinkonismiksi eli kiniinialkaloidimyrkytykseksi (). Yliannostus saattaa aiheuttaa kuulohäiriöitä ja jopa pysyvän sokeuden. Tappava annos on noin 140 mg/paino-kg. Kiniinille on määritetty ADI-arvo 0,9 mg/paino-kg/vrk. Tonic-vedessä on kiniiniä tyypillisesti noin 80 mg/l. Kiniiniä on joskus historiassa virheellisesti luultu aborttilääkkeeksi ja otettu tahallisina yliannostuksina raskauden keskeyttämiseksi.


title: Marjane Satrapi

text: Marjane Satrapi () (s. 22. marraskuuta 1969 Rašt, Iran) on iranilainen sarjakuvantekijä ja kuvittaja, joka asuu ja työskentelee Ranskassa. Hän eli lapsuutensa Teheranissa vauraassa ja länsimaalaistuneessa perheessä. Töissään Satrapi on käsitellyt lähinnä omaa perhettään sekä yleisemmin Iranin lähihistoriaa ja kulttuuria. Yksi hänen töidensä keskeisistä teemoista on vapaamielisten iranilaisten yhteentörmäily perinteiden ja uskonnollisten vallanpitäjien kanssa.


title: Marjane Satrapi

text: Vuonna 1983 Satrapin vanhemmat lähettivät 14-vuotiaan tyttärensä Itävaltaan turvaan Iranin vaikealta tilanteelta. Myöhemmin Satrapi muutti takaisin Iraniin, opiskeli ja avioitui siellä ja myöhemmin erosi miehestään. Tämän jälkeen Satrapi muutti Pariisiin, jossa hän asuu tälläkin hetkellä. Satrapin ura sarjakuvan parissa käynnistyi hänen tutustuttuaan ranskalaiseen sarjakuvataiteilija David B.:hen.


title: Marjane Satrapi

text:
Kuuluisuuteen Satrapi nousi palkitulla omaelämäkerrallisella sarjakuvaromaanilla "Persepolis" (2000–2003). Alun perin neliosainen teos on julkaistu Suomessa kahtena niteenä. Suomennoksen ensimmäinen osa "Persepolis: Iranilainen lapsuuteni" kertoo Satrapin lapsuudesta Iranissa, jota runtelevat vuoron perään Mohammad Reza Pahlavin vihattu hallinto, sitä vastaan nouseva islamilainen vallankumous ja lopulta Irakia vastaan käytävä sota. Toinen osa "Persepolis 2: Kotiinpaluu" kertoo murrosikäisen Satrapin kokemuksista Wienissä ja hänen paluustaan Iraniin, jossa sota on päättynyt, mutta uskonnollinen diktatuuri jatkuu. Sarjakuvien pohjalta tehtiin myös piirroselokuva "Persepolis" vuonna 2007 (ohjaajina Vincent Paronnaud ja Marjane Satrapi).
Vuonna 2003 Satrapi voitti vuoden parhaan albumin palkinnon Angoulêmen sarjakuvafestivaaleilla teoksella "Pistoja". Vuotta myöhemmin hän voitti saman palkinnon teoksella "Luumukanaa". Ensin mainittu teos kertoo teheranilaisnaisten juoruista, jälkimmäinen erään Satrapin sukulaismiehen traagisista vaiheista 1950-luvun Teheranissa.


title: Marjane Satrapi

text: Nykyisin Satrapi tekee muun muassa kolumneja The New York Times -lehdelle. Satrapi on naimisissa ruotsalaisen Mattias Ripan kanssa. Äidinkielensä persian lisäksi hän puhuu ranskaa, saksaa, englantia, ruotsia ja italiaa.


title: Marjane Satrapi

text: Sarjakuvan nimi viittaa historialliseen Persepoliin kaupunkiin. Kun islamilaiset fundamentalistit pääsevät valtaan, tyttöjen pitää käyttää huivia. Satrapi pelastuu vain täpärästi uskonnollisen poliisin käsistä. Hänen sukulaisiaan ja ystäviään joutuu vankilaan ja teloitetaan. Sodan kuvataan pönkittävän uskonkiihkoilijoiden hirmuhallintoa. Sarjakuvassa on runsaasti huumoria, joka kumpuaa esimerkiksi siitä, kuinka ihmiset vastustavat uskonnollista valtaa. Teos kuvaa myös iranilaisen kulttuurin rikkautta ja pitkää historiaa. Sitä vastoin fundamentalismin kuvaus on herättänyt kauhua ja pahoinvointia. Sarjakuvakriitikko Heikki Jokisen mukaan teoksen sanoma totalitarismin ja uskonkiihkoilun vaarasta on aina ajankohtainen.


title: Elmore James

text: Elmore James (oik. Elmore Brooks, 27. tammikuuta 1918 – 24. toukokuuta 1963) oli blues-kitaristi ja -laulaja. Hänet tunnetaan erityisesti sähköisen slide-kitaransoiton pioneerina.


title: Elmore James

text: James syntyi Mississippin Richlandissa. Hän alkoi soittaa teini-iässä käyttäen esiintyessään nimiä "Cleanhead" ja "Joe Willie James". Toisen maailmansodan aikana hän palveli Tyynellämerellä laivastossa sijoitettuna Guamin saarelle. Sodan jälkeen James palasi Mississippiin ja asettui lopulta Cantonin kaupunkiin.


title: Elmore James

text: James alkoi levyttää Trumpet Records -nimiselle merkille Jacksonin kaupungin läheisyydessä vuoden 1951 tammikuusta alkaen. Aluksi hän levytti taustamuusikkona, mutta jo saman vuoden lokakuussa James sai mahdollisuuden tehdä musiikkia omalla nimellään, ja heti ensimmäinen single, "Dust My Broom", oli suuri hitti R&B-maailmassa. Kappale levytettiin myöhemmin uudestaan. Alkuperäisen version tunnistaa huuliharpusta. Kappaleen kuuluisa slide-kitarariffi on oikeastaan Robert Johnsonin saman nimisen kappaleen riffi siirrettynä sähkökitaralle.


title: Elmore James

text: 1950-luvun aikana James levytti sellaisille yhtiöille kuin Chess, Bihari Brothers' Flair ja Modern. Hänen taustayhtyeensä nimi oli Broomdusters. Vuonna 1959 James levytti monia tunnetuimmista kappaleistaan Fire Records -merkille. Näihin kuuluvat hidas blues-standardi "The Sky is Crying", niin ikään usein coveroitu "Look on Yonder Wall", rytmiltään poikkeuksellinen "Done Somebody Wrong" sekä nopeatempoinen kappale "Shake Your Moneymaker". Kaikki nämä kappaleet kuuluvat bluesin tunnetuimpiin levytyksiin.


title: Elmore James

text: James tunnetaan sähköisestä slide-kitaroinnistaan sekä voimakkaasta lauluäänestään. Häntä on usein luonnehdittu nimityksellä "King of the Slide Guitar", ja hän onkin ainakin merkittävimpiä pioneereja sähköisen slide-soittamisen alalla. James teki suuren vaikutuksen moniin nuoremman polven kitaristeihin, etenkin Duane Allmaniin, joka alkoi kehitellä sähköistä slide-soittoa Elmoren esimerkin innoittamana. Samoin The Rolling Stonesin kitaristi Brian Jones oli suuri Elmore Jamesin ihailija. Englannin ensimmäisenä tunnettuna slide-kitaristina pidetty Jones jopa käytti aivan uransa alkuvaiheessa taiteilijanimeä "Elmo Lewis", joka oli mukaelma Elmore Jamesista. Elmore James oli myös Jimi Hendrixin suurimpia suosikkeja, mihin Hendrixin nuoruudessaan käyttämä taiteilijanimi "Jimmy James" tiettävästi viittasi.


title: Shane MacGowan

text: Shane Patrick Lysaght MacGowan (s. 25. joulukuuta 1957) on englantilaisen The Pogues -yhtyeen laulaja ja lauluntekijä. Hänet tunnetaan perinteisen irlantilaisen musiikin ja rockin menestyksellisestä yhdistämisestä.


title: Shane MacGowan

text: MacGowania on syntynyt Englannissa, missä hänen vanhempansa olivat sukuloimassa. Hän vietti lapsuutensa Irlannissa Tipperaryn liepeillä, mutta perhe palasi Englantiin MacGowanin mennessä kouluun.


title: Shane MacGowan

text: MacGowan oli kiinnostunut musiikista jo nuorena, toimitti ihailijalehteä ja oli muutenkin näkyvä hahmo Lontoon punkympyröissä. Sex Pistolsin innoittamana hän perusti ensimmäisen oman yhtyeensä, The Nipple Erectorsin eli The Nipsin.


title: Shane MacGowan

text: MacGowan oli The Poguesin perustajajäsen vuonna 1982, mutta hänet erotettiin yhtyeestä 1991. 2000-luvulla hän on ollut jälleen mukana muutamilla yhtyeen kiertueilla.


title: Shane MacGowan

text:
MacGowanilla on vakava alkoholiongelma, minkä lisäksi hän on ollut pidätettynä heroiinin hallussapidosta.
Hän menetti viimeisetkin hampaansa vuonna 2008, kunnes sai uudet hampaat vuonna 2015. Prosessista tehtiin "Shane MacGowan: A Wreck Reborn" -niminen dokumenttielokuva.


title: Conn Smythe Trophy

text: Conn Smythe Memorial Trophy on NHL:n palkinto, joka annetaan vuosittain Stanley Cupin pudotuspelien joukkueellensa arvokkaimmalle pelaajalle. Voittajan valitsevat "Professional Hockey Writers' Association" -järjestön jääkiekkotoimittajat. Äänestys suoritetaan aina toisessa erässä mahdollisessa ratkaisevassa finaalissa. Jos finaalisarja ei pääty otteluun, niin äänet hylätään ja seuraavassa ottelussa järjestetään uusi äänestys. Palkinto luovutetaan voittajalle aina ratkaisevan loppuottelun jälkeisissä juhlallisuuksissa ennen Stanley Cup -pokaalin luovuttamista.


title: Conn Smythe Trophy

text:
Palkinto on nimetty Hockey Hall of Famen perustajan ja Toronto Maple Leafsin entisen omistajan Conn Smythen mukaan. Palkinto jaettiin ensimmäisen kerran kauden 1964–1965 jälkeen, jolloin sen voitti Montreal Canadiensin Jean Béliveau. Useimmin Conn Smythe Trophyn on voittanut Patrick Roy, joka voitti palkinnon kolmesti. Kahteen voittoon ovat yltäneet Wayne Gretzky, Mario Lemieux, Bobby Orr, Bernie Parent ja Sidney Crosby. Suomalainen pelaaja ei ole voittanut palkintoa vielä kertaakaan.(#) voittojen lukumäärä
 voittaja ei ollut Stanley Cupin voittaneessa joukkuees.


title: Joe Cocker

text: Joe Robert Cocker (20. toukokuuta 1944 Sheffield, Yhdistynyt kuningaskunta – 21. joulukuuta 2014 Crawford, Yhdysvallat) oli brittiläinen laulaja. Hänet tunnettiin karheasta äänestään, jolla hän saavutti listamenestystä etenkin 1970-luvun alussa ja 1980-luvulla.


title: Joe Cocker

text: Cocker valmistui sheffieldiläisestä ammattikoulusta ja teki aluksi töitä kaasuasentajana. Hänen ensimmäinen yhtyeensä oli The Cavaliers, jossa hän soitti rumpuja ja huuliharppuja vuodesta 1959 alkaen. Kaksi vuotta myöhemmin hänestä tuli yhtyeen laulusolisti, ja yhtye vaihtoi nimekseen Vance Arnold and the Avengers. Yhtye julkaisi singlejä kotipaikkakunnallaan ja keikkaili The Holliesin ja The Rolling Stonesin kanssa.


title: Joe Cocker

text:
Decca tarjosi Cockerille sopimusta vuonna 1964. Hän levytti version Beatlesin kappaleesta ”I’ll Cry Instead” ja esiintyi Manfred Mannin lämmittelijänä. Hän ei kuitenkaan saavuttanut vielä menestystä ja palasi kaasuasentajan työhönsä.
Cocker ja kosketinsoittaja Chris Stainton kokosivat vuonna 1965 The Grease Bandin yhdessä neljän muun muusikon kanssa. Yhtye soitti Motown-covereita pohjoisen Englannin pubeissa vuoteen 1967 asti, kunnes tuottaja Denny Cordell ryhtyi Cockerin manageriksi ja suostutteli yhtyeen siirtymään Lontooseen. Cockerin ja Staintonin kappale ”Marjorine” oli pieni hitti Britanniassa. Yhtye levytti albumin "With a Little Help from My Friends" vuonna 1968. Albumin nimikkokappale, joka oli Beatles-cover, nousi Englannin listaykköseksi. Cocker esitti kappaleen vuonna 1969 Woodstock-festivaalissa, jonka ansiosta myös Cockerin luonteenomainen tapa väännellä käsiään laulaessaan tuli tunnetuksi.


title: Joe Cocker

text: Albumi "Joe Cocker!" (1970) sai myös hyvät arvostelua ja menestyi listoilla, ja albumilta otettu ”She Came in Through the Bathroom Window” menestyi singlelistoilla. Grease Bandin hajottua Cocker jatkoi Yhdysvaltain-kiertuettaan uudella yhtyeellään Mad Dogs and Englishmen.


title: Joe Cocker

text: 1970-luvun alkupuolella Cocker saavutti listamenestystä myös kappaleilla ”The Letter”, ”Cry Me a River” ja ”You Are So Beautiful”. Cocker kärsi tuolloin kuitenkin päihdeongelmista, ja vuosikymmenen lopulla hänen suosionsa oli jo hiipunut.


title: Joe Cocker

text: Cockerin ura lähti jälleen nousuun vuonna 1982, kun hänen Jennifer Warnesin kanssa esittämänsä elokuvakappale ”Up Where We Belong” nousi listaykköseksi ja sai Oscar-palkinnon. Sen jälkeen Cocker saavutti lisää menestystä esittämillään elokuvakappaleilla kuten ”You Can Leave Your Hat On” (1986) ja ”When the Night Comes” (1990). Cockerin albumit saavuttivat menestystä myös 2000-luvulla, ja hänen 20. studioalbuminsa "Hymn for My Soul" nousi brittilistan top-10:een.


title: Joe Cocker

text: Cocker kuoli joulukuussa 2014 keuhkosyöpään 70 vuoden ikäisenä.


title: Semanttinen muisti

text: Semanttinen muisti ("tietomuisti", joskus myös "merkitysmuisti") on ihmisen muistijärjestelmässä kauan tietoa säilyttävän säilömuistin osa. Yhdessä episodimuistin kanssa se muodostaa deklaratiivisen muistin. Semanttinen muisti on tietoa tallentavaa.


title: Semanttinen muisti

text: Semanttinen muisti käsittää esimerkiksi käsitteet ja yleisen tiedon. Se on erillään kokemuksista, episodimuistista.


title: Episodinen muisti

text: Episodinen muisti (myös "episodimuisti", "tapahtumamuisti" tai "elämäkertamuisti") on ihmisen säilömuistin osa, johon tallentuu henkilökohtaisia, aikaan ja paikkaan sidonnaisia kokemuksia.


title: Episodinen muisti

text: Episodinen muisti muodostaa semanttisen muistin kanssa deklaratiivisen muistin. Vaikka episodista ja semanttista muistia pidetään toisistaan erillisinä, eivät ne ole toisistaan riippumattomia. Esimerkiksi usein yksittäinen ärsyke voi johtaa episodisen ja semanttisen muistin tietojen rinnakkaiseen käyttöön, kun omia aikaisempia kokemuksia yhdistellään ja verrataan aiheeseen liittyvään yleiseen tietoon.


title: Episodinen muisti

text: Episodisen muistin tietojen tallentamiseen osallistuu erityisesti ihmisaivojen hippokampus.


title: Hoonah

text: Hoonah on kaupunki Alaskassa. Se sijaitsee Chichagofinsaaren pohjoisrannalla Icy Straitin (Icysalmen) äärellä. Nimi "hoonah" tarkoittaa "kylää kalliolla".


title: Hoonah

text: Vuoden väestönlaskennassa kaupungin asukasluku oli 860. Näistä 60,58% edusti etnisesti Amerikan alkuperäiskansoja. Hoonah on tlingitteihin kuuluvan huna-ryhmän tärkein asuinpaikka.


title: Hoonah

text: Legendan mukaan jäätikön siirtyminen hunien alkuperäiskodissa Glacier Bayssä sai heidät muuttamaan paikkaan, jossa sijaitsee nykyisin Hoonah.


title: Hoonah

text: Vuonna 1880 The Northwest Trading Company rakensi ensimmäisen kauppapuodin Hoonahiin. Seuraavana vuonna presbyteerit perustivat lähetysaseman ja koulun. Vuoden 1887 tienoilla kylässä asui talvisin 450-500 ihmistä. Vuonna 1901 Hoonahiin avattiin postikonttori. Vuonna 1944 tulipalo tuhosi suuren osan Hoonahia, mukaan lukien omia tärkeitä tlingitti-kulttuurikohteita. Yhdysvaltojen hallitus auttoi Hoonahin jälleenrakentamisessa.


title: Hämeen vaalipiiri

text: Hämeen vaalipiiri on yksi eduskuntavaalien 13 vaalipiiristä. Alueelta valitaan eduskuntaan 14 kansanedustajaa (7 % 200:sta). Nimestään huolimatta vaalipiiri ei kata koko Hämeen historiallisen maakunnan aluetta, vaan lähinnä eteläisen osan, Etelä-Hämeen eli Kanta-Hämeen maakunnan ja Päijät-Hämeen maakunnan alueet.


title: Hämeen vaalipiiri

text: Hämeen vaalipiiriin kuuluvat Asikkala, Forssa, Hartola, Hattula, Hausjärvi, Heinola, Hollola, Humppila, Hämeenlinna, Janakkala, Jokioinen, Kärkölä, Lahti, Loppi, Orimattila, Padasjoki, Riihimäki, Sysmä, Tammela ja Ypäjä.


title: Hämeen vaalipiiri

text: Vaalipiirin entisiä kuntia ovat aiempi Akaa, Artjärvi, Hauho, Hämeenlinnan maalaiskunta, Hämeenkoski, Kalvola, Koijärvi, Lammi, Nastola, Renko, Somerniemi, Sääksmäki, Tuulos, Tyrväntö ja Vanaja.


title: Hämeen vaalipiiri

text: Hämeen vaalipiiri oli aikaisemmin nimeltään Hämeen läänin eteläinen vaalipiiri. Päätös eduskunnan perustamisesta ja vaalipiirijaosta tehtiin ylimääräisillä valtiopäivillä 1906. Vaalipiirin muodostivat Tammelan kihlakunnan, Hauhon kihlakunnan ja Hollolan kihlakunnan muodostamat kunnat sekä Hämeenlinnan ja Lahden kaupungit.


title: Hämeen vaalipiiri

text: Vuoteen 1990 asti Valkeakosken seutu kuului Hämeen eteläiseen vaalipiiriin, mutta silloin se siirrettiin Hämeen läänin pohjoiseen vaalipiiriin. Samana vuonna Somero siirtyi Turun eteläiseen vaalipiiriin. Tällöin Hämeen vaalipiirin kansanedustajanpaikkojen määrä väheni kahdella. Vuonna 2003 Hämeen vaalipiiriin liitettiin Heinolan seutu (Hartola, Heinola ja Sysmä), joka aikaisemmin kuului Mikkelin vaalipiiriin sekä Artjärvi ja Orimattila, jotka aikaisemmin kuuluivat Uudenmaan vaalipiiriin. Samalla Urjala siirrettiin Hämeen vaalipiiristä Pirkanmaan vaalipiiriin.


title: Hämeen vaalipiiri

text: Hämeen vaalipiirin suurin puolue on SDP, jonka kannatus on melko laajaa koko maakunnassa. Erityisen vahvaa kannatus on Hämeenlinnan seudulla, jossa se on ollut suurin valtuustopuolue muun muassa Hämeenlinnassa, Janakkalassa ja Kalvolassa. SDP jakoi suurimman puolueen sijan kokoomuksen kanssa yhdistyneessä Hämeenlinnassa, mutta kantakaupungissa se on vieläkin suurin. Keskustan kannatus on yllättävän vähäistä, vasemmistoliitto on taas joillain paikkakunnilla vahvasti mukana kuten Janakkalassa. Vihreiden kannatus ei ole erityisen laajaa, sen sijaan Häme on kristillisdemokraateille vahvinta kannatusaluetta valtakunnallisesti.


title: Hämeen vaalipiiri

text: SDP on suurin puolue Lahden seudulla, ja oli pitkään myös Lahden kaupunginvaltuuston suurin puolue kokoomuksen vallatessa ykkössijan vuoden 2008 kunnallisvaaleissa. SDP on suurin puolue vieläkin Heinolassa ja Nastolassa. Hollolan ja Padasjoen suurin puolue on kokoomus. Muuten puoluekannatus on melko lailla samaa luokkaa Kanta-Hämeen kanssa.Vaalipiiristä valittiin uusina kansanedustajina Matti Kauppila, Satu Taiveaho ja Minna Lintonen sekä Maija-Liisa Lindqvist uudelleen hänen oltuaan pois yhden kauden. Aikaisemmista kansanedustajaehdokkaista ei valittu uudelleen Timo Ihamäkeä eikä Ulla Juurolaa. Kansanedustajasta vaihtui neljä.


title: Hämeen vaalipiiri

text: Hämeen vaalipiirin voimasuhteissä tapahtui yleisen poliittisen linjan mukainen siirtymä, kun yksi paikka siirtyi SDP:ltä kokoomukselle. Uusia kansanedustajia olivat Risto Autio (keskusta), Ilkka Viljanen ja Timo Heinonen (kokoomus). Aiemmistä kansanedustajista jäivät valitsematta SDP:n Minna Lintonen sekä keskustan Maija-Liisa Lindqvist. Vaalipiirin äänestysprosentti oli 63,9 % (-3,1).


title: Hämeen vaalipiiri

text: Yhteensä annettiin 210 876 ääntä. Äänestysprosentti oli 71,0.


title: Hämeen vaalipiiri

text: Yhteensä annettiin 222 093 ääntä ja äänestysprosentti oli 75,1.


title: Pierre Bourdieu

text: Pierre Bourdieu [burdjö] (1. elokuuta 1930 Denguin, Pyrénées-Atlantiques – 23. tammikuuta 2002 Pariisi) oli ranskalainen sosiologi ja kulttuuriantropologi. Bourdieu toimi vuodesta 1981 sosiologian oppituolin haltijana arvostetussa Collège de Francessa. Hän laajensi pääoman käsitettä kehittäen teorioita sosiaalisesta ja kulttuurisesta pääomasta. Bourdieulla on ollut voimakas vaikutus kulttuuri- ja yhteiskuntatutkimuksen eri aloihin aina uskontotieteestä ja naistutkimuksesta sosiaalihistoriaan ja arkeologiaan.


title: Pierre Bourdieu

text: Bourdieun tunnetuimpiin töihin kuuluu vuonna 1979 ilmestynyt "La Distinction", jossa hän empiirisiin tutkimuksiinsa nojaten osoittaa henkilön kiinnostuksen kohteiden ja mieltymysten riippuvan hänen sosiaaliluokastaan. Bourdieu on muillakin tavoin kehittänyt ns. käytäntöjen teoriaa, joka tutkii miten inhimillinen toiminta suurelta osin perustuu määrätyissä sosiaalisissa olosuhteissa syntyviin valintoja ohjaaviin, hiljaisuudessa omaksuttuihin ja tiedostamattomiin periaatteisiin ("habitus").


title: Pierre Bourdieu

text: Bourdieu tutki ranskalaista yhteiskuntaa, muun muassa koululaitosta, sekä Algerian berberiväestöä.


title: Haile Gebrselassie

text: Haile Gebrselassie (s. 18. huhtikuuta 1973) on etiopialainen, amhara-heimoon kuuluva kestävyysjuoksija. Haile on syntynyt Asellan kaupungissa, Arsin maakunnassa. Häntä pidetään yhtenä kaikkien aikojen parhaista pitkän matkan juoksijoista.


title: Haile Gebrselassie

text: Hän on voittanut urallaan muun muassa neljä 10 000 metrin maailmanmestaruutta, kaksi olympiakultaa ja neljä sisäratojen maailmanmestaruutta. Nykyisin Haile keskittyy pääasiassa maratonjuoksuun. Berliinin maratonin hän on voittanut vuosina 2006–2009 ja hän voittanut myös Amsterdamin ja Fukuokan maratonin.


title: Haile Gebrselassie

text: Haile Gebrselassie ilmoitti 7.11.2010 lopettavansa kilpauransa keskeytettyään New Yorkin maratonin 25,7 kilometrin juoksun jälkeen kipeytyneen oikean polven takia. 15.11. Haile päätti kuitenkin jatkaa vielä uraansa ja totesi keskeyttämisilmoituksensa olleen pettymyksen aiheuttama ensireaktio.Haile Gebrselassie on juossut IAAF:n listaamissa virallisissa lajeissa 20 maailmanennätystä. Ennätyksistä viisi hän on juossut hallissa.


title: Haile Gebrselassie

text: Vuonna 2007 hän juoksi kolme ennätystä. 27. kesäkuuta 2007 hän juoksi Ostravassa uuden maailmanennätyksen 20 000 metrin juoksussa ajalla 56.26,0 sekä tunnin juoksussa tuloksella 21 285 metriä. 30. syyskuuta hän juoksi Berliinin maratonilla uuden maailmanennätyksen 2.04.26 ja paransi Paul Tergatin ennätystä 29 sekunnilla. Vuoden 2008 Berliinin maratonilla hän paransi maratonin maailmanennätystään aikaan 2.03.59. Vuoden 2009 Berliinin maratonilla hän juoksi väliaikana 30 kilometrin maailmanennätyksen 1.27.49.


title: Maaseudun Tulevaisuus

text: Maaseudun Tulevaisuus on suomalainen kolmipäiväinen sanomalehti. Vuonna 1916 perustettu lehti on poliittisesti sitoutumaton Maa- ja metsätaloustuottajain Keskusliiton (MTK) pää-äänenkannattaja.


title: Maaseudun Tulevaisuus

text: Lehden levikki oli vuonna 2015 noin 77 300 kappaletta ja lukijamäärä noin 331 000.


title: Maaseudun Tulevaisuus

text: Lehden päätoimittaja on Jouni Kemppainen. Hänet valittiin toimeen joulukuussa 2015, ja hän aloitti vastaavana päätoimittajana maaliskuussa 2016. Hänen edeltäjänsä Mikael Pentikäinen siirtyi Suomen Yrittäjien toimitusjohtajaksi.


title: Maaseudun Tulevaisuus

text: Vuonna 2016 Maaseudun Tulevaisuus äänestettiin Suomen toiseksi arvostetuimmaksi lehtibrändiksi Helsingin Sanomien jälkeen Markkinointi & Mainonta -lehden ja Taloustutkimuksen Brändien arvostus -kyselyssä.


title: Ortografinen projektio

text: Ortografinen projektio on menetelmä kolmiulotteisen kappaleen esittämiseksi kaksiulotteisena. Se näyttää kappaleen 90° välein käännetyistä kuvakulmista.


title: Ortografinen projektio

text: Projisointitapoja on kaksi päätyyppiä, "ensimmäisen" ja "kolmannen kulman" projektio. Ensin mainittu on yleinen Euroopassa ja Aasiassa, jälkimmäistä käytetään Pohjois-Amerikassa. Kummassakin projektiotyypissä kukin näkymä kappaleesta ikään kuin heijastetaan kappaleen ympärillä olevan kuvitteellisen laatikon sisäpinnoille. Tästä saadaan kaksi pohjapiirrosta (ylä- ja alanäkymät) sekä neljä sivunäkymää. Kaksiulotteinen esitys saadaan, kun laatikko "taitetaan auki", jolloin sisäpintojen projektiot saadaan näkyviin.


title: Ortografinen projektio

text: Ensimmäisen kulman projektiossa (yhden käännön menetelmä) kukin näkymä kappaleesta heijastetaan katselusuunnassa kappaleen "takana" olevalle pinnalle.


title: Ortografinen projektio

text: Kolmannen kulman projektiossa (kolmen käännön menetelmä) kukin näkymä esineestä heijastetaan kappaleen "etupuolella" olevalle pinnalle.


title: Euroopan yhtyneen vasemmiston konfederaatioryhmä / Pohjoismaiden vihreä vasemmisto

text: Euroopan yhtyneen vasemmiston / Pohjoismaiden vihreän vasemmiston konfederaatioryhmä (GUE/NGL,Gauche Unitaire Europeénne / Nordic Green Left) on radikaalivasemmiston edustajien muodostama europarlamenttiryhmä, joka on perustettu vuonna 1995.


title: Planeetat (orkesterisarja)

text: Planeetat ("The Planets") on englantilaisen Gustav Holstin vuosina 1914–1916 säveltämä orkesterisarja, jonka osat on nimetty aurinkokunnan planeettojen mukaan. Teos on säveltäjän esitetyimpiä ja siitä on saatavilla useita levytyksiä. Sarja ensiesitettiin 29. syyskuuta 1918 Lontoossa Sir Adrian Boultin johtamana. Ensimmäinen julkinen esitys sodan jälkeen oli Birminghamissa 10. lokakuuta 1920. Holst sai idean teokseensa Clifford Baxilta. Säveltäjä oli sitä mieltä, että teos ei sen suosiosta huolimatta kuulunut hänen parhaimpiin teoksiinsa. Hän ilmaisi katkeruutensa siitä, että koki muiden teostensa jäävän täysin "Planeettojen" varjoon.Sarjassa on seitsemän osaa, jotka on nimetty aurinkokuntamme planeettojen mukaan; mukana ovat Maata lukuun ottamatta kaikki planeetat. Maa ei ole mukana, koska osien inspiraation lähde oli astrologinen ja mytologinen, eikä tähtitieteellinen: kukin osa on otsikoitu antiikin jumalien mukaan, esimerkiksi Mars on alaotsikoltaan "sodan tuoja". Jupiter-osan keskellä soiva melodia tunnetaan brittiläisessä maailmassa nimellä "Thaxted", ja siihen on sovitettu myöhemmin useita virsiä ja isänmaallisia lauluja, mukaan lukien Holstin itsensä säveltämä "I Vow to Thee, My Country". Muut osat on sävelletty pelkästään sinfoniaorkesterille, mutta "Neptunus"-osan kokoonpanoon kuuluu lisäksi kaksi naiskuoroa (sopraano-sopraano-altto/sopraano-sopraano-altto).


title: Planeetat (orkesterisarja)

text: Holst oli vielä elossa, kun Pluto löydettiin vuonna 1930. Hän ei kuitenkaan päättänyt lisätä orkesterisarjaansa Pluton mukaan nimettyä osaa. Vuonna 2000 manchesterilainen Hallé Orchestra tilasi säveltäjä Colin Matthewsilta Planeetoihin kahdeksannen osan, "Pluton". Hän otti tilauksen vastaan, ja uuden osan ensimmäinen esitys oli Manchesterissa Kent Naganon johtamana 11. toukokuuta 2000. Pluton asema muutettiin elokuussa 2006 kääpiöplaneetaksi, joten Holstin alkuperäinen sarja vastaa jälleen aurinkokuntamme tunnettuja planeettoja Maata lukuun ottamatta.


title: Aarne Tanninen

text: Aarne Jaakko Olavi Tanninen (s. 12. joulukuuta 1931 Jämsä) on suomalainen lehtimies ja toimittaja, joka on työskennellyt sekä Uuden Suomen että Yleisradion palveluksessa. Hän toimi Yleisradion kirjeenvaihtajana Washingtonissa vuosina 1981–1994.


title: Aarne Tanninen

text: Kirjoitettuaan ylioppilaaksi Tanninen opiskeli valtiotiedettä Helsingin yliopistossa ja työskenteli ensin Koillis-Hämeen ja sitten Uuden Suomen kesätoimittajana. Hänet vakinaistettiin vuonna 1958 ja nimitettiin Uuden Suomen Moskovan-kirjeenvaihtajaksi. Tanninen oli toinen suomalainen kirjeenvaihtaja, jonka asemapaikka oli Moskova (ensimmäinen oli Kansan Uutisten Jarno Pennanen). Hän vietti Moskovassa vuodet 1958–1963 avustaen samalla Yleisradiota. Moskovan jälkeen hän toimi Uuden Suomen kirjeenvaihtajana Lontoossa vuosina 1965–1969 ja sen jälkeen vuoden päivät lehden ulkomaanosaston päällikkönä.


title: Aarne Tanninen

text: Tanninen siirtyi vuonna 1970 Uudesta Suomesta Yleisradion uutistoiminnan päälliköksi, ja hänestä tuli vuonna 1981 Ylen Yhdysvaltain pääkirjeenvaihtaja. Tannisen asemapaikaksi vakiintui Washington, missä hän työskenteli eläkkeelle jäämiseensä asti, vuoteen 1994. Tannisen Washingtonin vuosina hänen uutiskatsauksensa päättyivät säännöllisesti sanoihin ""Täällä Aarne Tanninen, Washington"", mikä teki hänestä koko kansan tunteman hahmon.


title: Aarne Tanninen

text: Aarne Tanninen on julkaissut muistelmateoksen "Täällä Tanninen - reportterina neljässä maassa" (1996), jossa hän kertoo työstänsä ja tapahtumista kirjeenvaihtajana. Hänen puolisonsa on lastenkirjailija ja kuvittaja Oili Tanninen. Heidän tyttärensä Maija Tanninen-Mattila on Helsingin taidemuseon johtaja.


title: Max Cavalera

text: Massimiliano Antonio "Max" Cavalera (s. 4. elokuuta 1969 Belo Horizonte, Brasilia) on brasilialainen metallimuusikko. Hän soittaa veljensä Igorin kanssa yhtyeessä nimeltä Cavalera Conspiracy, jolta ilmestyi ensimmäinen levy, Inflikted, maaliskuussa 2008. Cavalera oli metalliyhtye Sepulturan alkuperäinen laulaja-kitaristi, hän soitti yhtyeessä vuosina 1984–1996.


title: Max Cavalera

text: Cavaleran ajauduttua riitoihin muiden Sepulturan jäsenten kanssa hän lähti yhtyeestä ja perusti vuonna 1997 Soulfly-yhtyeen. Cavalera vaikutti 1990-luvulla myös yhtyeessä nimeltä Nailbomb. Monissa hänen kirjoittamissaan lauluissa keskeisiä teemoja ovat yhteiskunta, politiikka, uskot ja uskonnot.


title: Max Cavalera

text: Max Cavalera muutti 1990-luvun alussa Phoenixiin kaupunkiin Arizonaan manageri-vaimonsa Glorian (o.s. Bujnowski) kanssa. Gloria oli syntyperältään alun perin yhdysvaltalainen.


title: Max Cavalera

text: Max Cavaleran nimikkosoitin on ESP:n signature-malli. Cavalera on käyttänyt usein myös ESP-kitaroita, joissa on tyylitelty Brasilian lippu. Hän pitää kitarassaan yleensä vain neljää äänialaltaan alinta kieltä.


title: Max Cavalera

text: Max Cavalera on työstänyt musiikkia mm. seuraavien artistien ja yhtyeiden kanssa:


title: Alfonso García Robles

text: Alfonso García Robles (20. maaliskuuta 1911 Zamora, Michoacán, Meksiko – 2. syyskuuta 1991 México, Meksiko) oli meksikolainen poliitikko ja diplomaatti, joka sai Nobelin rauhanpalkinnon vuonna 1982 yhdessä ruotsalaisen Alva Myrdalin kanssa. García Robles toimi urallaan useissa tehtävissä sekä YK:ssa että Meksikon ulkoasiainministeriössä. Hän ajoi uransa aikana voimakkaasti maailmanlaajuista aseidenriisuntaa ja oli erityisesti vaikuttamassa latinalaisesta Amerikasta ydinaseettoman vyöhykkeen muodostaneen Tlatelolcon sopimuksen syntymiseen.


title: Alfonso García Robles

text: García Robles syntyi 1911 Zamorassa. Hän halusi nuorena papiksi mutta päätyi lopulta opiskelemaan lakia Meksikon kansalliseen autonomiseen yliopistoon. García Robles jatkoi opintojaan Pariisin yliopistossa, josta valmistui 1936 tohtoriksi. Tämän jälkeen hän opiskeli myös Haagin kansainvälisen oikeuden akatemiassa. Opintojensa jälkeen García Robles työskenteli Meksikon Ruotsin-suurlähetystössä ja palasi 1941 kotimaahansa, jossa siirtyi ulkoasiainministeriön palvelukseen.


title: Alfonso García Robles

text: García Robles kuului 1945 Meksikon valtuuskuntaan San Franciscon konferenssissa, jossa perustettiin Yhdistyneet kansakunnat. Hän jatkoi tämän jälkeen uraansa YK:n sihteeristössä. García Robles työskenteli YK:ssa 11 vuotta. Johtaessaan YK-operaatiota Lähi-idässä hän tutustui perulaiseen Juanita Sisloon, jonka kanssa meni naimisiin ja sai kaksi lasta.


title: Alfonso García Robles

text: Meksikon ulkoasiainministeriöön García Robles palasi 1957, jolloin hänestä tuli ministeriön Euroopan-asioiden johtaja. Hän osallistui myös Meksikon edustajana YK:n merioikeuskonferensseihin. García Robles nimettiin 1962 Meksikon Brasilian-suurlähettilaaksi. Hän oli suurlähettiläänä kahden vuoden ajan ja aloitti 1964 ulkoasiainministeriön alivaltiosihteerinä.


title: Alfonso García Robles

text: Lokakuussa 1962 tapahtunut Kuuban ohjuskriisi herätti monien latinalaisen Amerikan maiden huolen. Ne pelkäsivät, että ydinaseita saatettaisiin käyttää samalla pallonpuoliskolla. Brasilian, Ecuadorin ja Bolivian presidentit olivat ensimmäisiä, jotka ehdottivat ydinaseettoman vyöhykkeen perustamista. Ajatus vyöhykkeestä alkoi todella edetä vasta, kun García Robles alkoi ajaa ideaa eteenpäin. Hän oli onnistunut vuoteen 1963 mennessä saamaan sille tukea useista latinalaisen Amerikan maista ja YK:n yleiskokouksen hyväksynnän. García Roblesin aloitteesta vuonna 1964 Méxicossa järjestettiin konferenssi, joka asetti latinalaisen Amerikan ydinaseiden kieltoa valmistelevan komission. García Robles johti itse konferenssia ja oli tämän jälkeen merkittävästi vaikuttamassa sopimusluonnoksen suunnitteluun. Méxicossa allekirjoitettiin 1967 Tlatelolcon sopimus, joka määritteli latinalaisen Amerikan ”ikuisesti vapaaksi ydinaseista”. Seuraavana vuonna García Robles oli hahmottelemassa ydinsulkusopimusta.


title: Alfonso García Robles

text: García Robles toimi 1971–1975 YK:ssa Meksikon pysyvänä edustajana ja jatkoi tehtävässä aseidenriisunnan edustajana. Meksikon ulkoministerinä García Robles oli 1975–1976, ja sen jälkeen hän siirtyi YK:n aseidenriisuntakomissioon Geneveen. Hän oli valmistelemassa vuonna 1978 pidettyä YK:n ensimmäistä aseidenriisunnan erityisistuntoa. García Robles jakoi 1982 työstään aseidenriisunnassa Nobelin rauhanpalkinnon. Palkintopuheessaan García Robles kannusti Norjan Nobel-komiteaa painottamaan erityisesti ansioita aseidenriisunnassa, sillä hän näki kilpavarustelun olevan ihmiskunnan suurin uhka. García Robles tunnusti kuitenkin myös ihmisoikeusaktivistien työn ja toivoi, että jostain löytyisi uusi Maecenas, jonka lahjoituksen avulla Nobel-komitea voisi jakaa kahta rauhanpalkintoa, joista toinen olisi työstä ihmisoikeuksien puolesta.


title: Alfonso García Robles

text: Nobel-palkinnon jälkeen García Robles ja Alva Myrdal toimivat yhdessä Contador-ryhmän perustamisessa. Sen tarkoituksena oli tuoda rauhaa jatkuvista yhteenotoista kärsiviin Keski-Amerikan maihin. Ryhmän perustamista oli ehdottanut kirjallisuuden nobelisti, kolumbialainen Gabriel García Márquez. Kolumbian, Meksikon, Venezuelan ja Panaman ulkoministerit hyväksyivät 1983 suunnitelmat yhteistyöstä Keski-Amerikassa. García Robles jatkoi myös YK:n aseidenriisuntakomissiossa ja oli jälleen merkittävänä vaikuttajana vuoden 1982 YK:n toisessa aseidenriisunnan erityisistunnossa. Tämän jälkeen hän edisti erityisesti ydinaseiden testikieltoa. García Robles jatkoi työtään komissiossa eläköitymiseensä saakka. Hän kirjoitti uransa aikana 18 kansainvälistä politiikkaa käsittelevää kirjaa.


title: Alfonso García Robles

text: García Robles kuoli Méxicossa syyskuussa 1991 munuaisten vajaatoimintaan.


title: Alfonso García Robles

text: García Robles sai Nobelin rauhanpalkinnon vuonna 1982. Nobel-komitea mainitsi perusteluissaan, että García Roblesilla oli merkittävä osuus Latinalaisen Amerikan ydinaseettoman vyöhykkeen perustamisessa ja hän edisti aseistariisunnassa yleensäkin. Komitean johtaja Egil Aarvik sanoi puheessaan, että aseidenriisuntaa voi tehdä sekä mielipiteisiin vaikuttamalla että käytännön ratkaisuja kehittämällä ja García Robles vaikutti kummallakin tasolla. Häntä onkin kutsuttu ”Tlatelolcon sopimuksen isäksi”.


title: Salomon Ille

text: Salomon (t. Salomo) Ille (k. 6. syyskuuta 1599 Turku) oli sotilas ja linnanpäällikkö.


title: Salomon Ille

text: Illen syntymäaika ja -paikka eivät ole tiedossa, mutta hänen vanhempansa olivat amiraali Magnus Ille ja Margareta Stålarm. Ille toimi Käkisalmen linnan päällikkönä ja Klaus Flemingin alipäällikkönä nuijasodassa vuonna 1591. Talonpojat ryöstivät kostoksi hänen kartanonsa Rövarnäsin Paraisilla vuonna 1598.


title: Salomon Ille

text: Sittemmin Ille toimi Savossa ja Pohjanmaalla Sigismundin hyväksi. Flemingin seuraaja Arvid Stålarm määräsi hänet Kastelholman linnan päälliköksi 1599, mutta hän joutui antautumaan Kaarle-herttuan amiraalin Jaakkima Scheelin johtamille joukoille 31. heinäkuuta. Ille mestattiin Turussa.


title: Salomon Ille

text: Illen puoliso vuodesta 1591 oli Anna Fincke (k. vuoden 1620 jälkeen).


title: Guybrush Threepwood

text: Guybrush Threepwood on Ron Gilbertin ja Brett Barretin luoman ja LucasArtsin tuottaman "Monkey Island" -seikkailupelisarjan päähenkilö.


title: Guybrush Threepwood

text: Guybrush esiintyi ensimmäisen kerran Monkey Island -pelisarjan ensimmäisessä osassa, "The Secret of Monkey Islandissa". Siinä hahmo kuvataan outona teininä, jonka suurin toive oli tulla merirosvoksi. Guybrush Threepwoodin päävihollinen läpi pelisarjan on ollut epäkuollut merirosvo LeChuck.


title: Guybrush Threepwood

text: Hahmon ääninäyttelijänä sarjan kolmannesta pelistä lähtien on toiminut näyttelijä Dominic Armato.


title: Guybrush Threepwood

text: Etunimi "Guybrush" syntyi vahingossa. Kun päähenkilön "sprite" valmistettiin Deluxe Paint -ohjelmalla, se tallennettiin nimellä "guy" (= jätkä), jolloin sen perään liimautui tiedostotyyppi ".brush" luoden kokonaisuuden "guy.brush". Sukunimi "Threepwood" oli David Grossmanin roolipelihahmon nimi, ja se valittiin äänestyksen kautta. Nimi on peräisin P. G. Wodehousen hahmoista Galahad Threepwood ja Clarence Threepwood, Emsworthin yhdeksäs jaarli. Jatkuvana vitsinä pelisarjan sivuhenkilöt lausuvat Guybrush Threepwoodin epätavallisen nimen väärin joko tahallaan tai vahingossa. Virhelausuntoja ovat mm. "Gibberish Driftwood", "Guybrush Nosehair" ja "Gorbush Threekwood".


title: Guybrush Threepwood

text: Vaikka lähikuvissa Guybrush näyttää perinteiseltä komealta nuorukaiselta, on hän luonteeltaan vain teini-ikäinen pojankloppi, jolta löytyy rohkeutta, älykkyyttä ja charmia vain nimeksi. Hänen paras taitonsa on kyky pidättää hengitystä jopa kymmenen minuutin ajan, eikä hänen tulevaisuutensa merirosvouralla näytä kovinkaan todennäköiseltä. Hänellä on kuitenkin myös peräänantamaton luonne, ja itsepäisesti hän yrittää suorittaa kolme merirosvoksi pääsemisen koetta.


title: Guybrush Threepwood

text: Guybrush lähes paljastaa olevansa yhdeksäntoistavuotias sarjan toisessa osassa, mutta valehtelee olevansa kahdenkymmenenyhden. Tämän perusteella hän olisi ollut kahdeksantoista sarjan ensimmäisessä osassa. Sarjan kolmannessa osassa kerrotaan hänen olevan kahdenkymmenen, mutta tämä aiheuttaa ristiriidan, sillä hän kertoo olleensa viisi vuotta LeChuckin vankina.


title: Guybrush Threepwood

text: Sarjan kolmannessa ja neljännessä osassa Guybrush mainitsee käsittämättömän posliinikammonsa. Tämä fobia saattaa olla humoristinen anekdootti Indiana Jonesin käärmepelosta. Joidenkin mielestä tämä fobia juontaa juurensa pelisarjan ensimmäiseen osaan, jossa Guybrush ja LeChuck taistelevat.


title: Guybrush Threepwood

text: Monkey Island -fanit vertailevat keskenään Guybrushia ja Space Quest -pelien Roger Wilcoa. Molemmat ovat hyväätarkoittavia mutta hieman sumeaälyisiä hahmoja, jotka saavuttavat epätodennäköisiä sankaritekoja todennäköisesti vahingossa.


title: Guybrush Threepwood

text: Kun sarjan neljännessä osassa Guybrush yrittää juoda tölkillisen grogia, Elaine huudahtaa "Guybrush Ulysses Threepwood!". Täten voi olettaa että "Ulysses" on hahmon toinen nimi.


title: Guybrush Threepwood

text: Jotkut fanit uskovat, että Will Turner, vastentahtoinen merirosvo elokuvassa perustuisi Guybrush Threepwoodin hahmoon. Väite saattaa olla totta, sillä Ron Gilbert on myöntänyt että Disneylandin huvilaite "Pirates of the Caribbean" oli inspiraation lähde Monkey Island -pelisarjalle.


title: Guybrush Threepwood

text: LucasArtsin pelissä Indiana Jones and the Infernal Machine huijauskoodi "makemeapirate" muuntaa Indiana Jonesin kolmiulotteiseksi Guybrush Threepwoodiksi. Tämän lisäksi sinkoa käytettäessä sen ammus korvautuu kumikanalla, ja trooppiset rummut soivat taustalla kunnes kumikana räjähtää. Gyubrushin hahmomalli on käytössä myös pelissä


title: Anu Nieminen

text: Anu Kristiina Nieminen (o.s. Weckström, s. 16. joulukuuta 1977 Helsinki) on suomalainen, aktiiviuransa lopettanut sulkapalloilija, joka oli vuosia lajissaan Suomen paras. Hän muutti syksyllä 1996 Tanskaan, Kööpenhaminaan, jossa hän asui ja harjoitteli. Niemisen valmentajana toimi noin kymmenen vuoden ajan Mikael Kjeldsen. Keväällä 2007 Nieminen vaihtoi valmentajaa, uusi valmentaja oli tanskalainen Nadja Lyduch.


title: Anu Nieminen

text: Suomenmestaruuksia Niemisellä on kaksinpelistä 12, nelinpelistä 7 ja sekanelinpelistä 3 kappaletta. Maailmanlistalla Nieminen on parhaimmillaan ollut kaksinpelissä sijalla 13 ja nelinpelissä 16:ntena. Hänen vahvin haastajansa Suomessa on ollut pitkään sisarensa Nina Weckström. Nieminen on naimisissa tennispelaaja Jarkko Niemisen kanssa.


title: Anu Nieminen

text: Olympialaisiin Nieminen on osallistunut neljästi ja voittanut niissä vuonna 2012 meksikolaisen Victoria Monteron. Sydneyssä 2000 ja Pekingissä 2008 hän selviytyi suoraan toiselle kierrokselle.


title: Anu Nieminen

text: Nieminen on toiminut vuoden 2018 alusta alkaen Suomen Sulkapalloliiton päätoimisena päävalmentajana.


title: Anu Nieminen

text: Anu Niemisen puoliso on menestynyt tennispelaaja Jarkko Nieminen. Heillä on kaksi lasta.


title: Meir Kahane

text: Rabbi Meir David Kahane (1. elokuuta 1932 – 5. marraskuuta 1990) (hepreaksi מאיר דוד כהנ) oli yhdysvaltalaissyntyinen israelilainen rabbi, kirjailija, poliitikko ja aktivisti. Kahane oli Israelin parlamentin knessetin jäsen. Kahane oli rabbi mutta hänet tunnettiin poliittisesti äärijuutalaisena. Hänen unelmansa oli muun muassa "Suur-Israelin" luominen. Yhdysvalloissa hänet tunnettiin Jewish Defence Leaguen (Juutalaisuuden puolustusliitto) perustamisesta. Israelissa hän perusti Kach-puolueen. Myöhemmin Kach julistettiin rasistiseksi puolueeksi, koska sen kannattajat olivat anti-palestiinalaisia ja anti-islamin kannattajia. Kach oli FBI:in ja CIA:n terroristilistalla (ks. Cointelpro). Vuonna 1988 hänet erotettiin knessetistä ja Israelin politiikasta.


title: Meir Kahane

text: Kahanein ideologia tunnetaan nimellä kahanismi. Kahanen ajatuksia olivat muun muassa Suur-Israel, sota Arabivaltioita vastaan ja juutalaisten kotimaan luominen Palestiinaan ilman arabeja. Kahanismin kannattajat eivät hyväksyneet seka-avioliittoja juutalaisten ja ei-juutalaisten kesken. Kahane hyökkäsi myös Israelissa asuvien kristittyjen kimppuun ja arvosteli lähetyssaarnaajia.


title: Meir Kahane

text:
Meir Kahane syntyi ortodoksijuutalaiseen perheeseen, Brooklynissa, New York Cityssä vuonna 1932. Kahanenin isä Jechezkel Shraga Kahane oli rabbi, joka oli syntynyt Palestiinassa vuonna 1905. Hän oli opiskelut teologiaa Tšekkoslovakiassa ja Puolassa. Myöhemmin hän muutti Yhdysvaltoihin vainojen takia. Meir Kahane opiskeli juutalaista teologiaa New Yorkissa ja lakia New Yorkin yliopistossa. Kahane opetti uskontoa juutalaisille 1960-luvulla.
Teini-ikäisenä hän ihaili Vladimir Jabotinskiä, joka oli venäläissyntyinen sionisti ja jonka tavoitteena oli luoda juutalaisvaltio Palestiinaan. Jabotinski vieraili usein Kahaneiden luona. Kahane aloitti toimintansa vastustamalla Ernest Beviniä. Bevin oli Britannian ulkoministeri, joka vastusti Israelin valtion perustamista. Kahane osallistui myös Neuvostoliiton vastaisiin mielenosoituksiin, lähinnä sen juutalaispolitiikan vuoksi.
1960-luvulla Kahane toimitti suurta anglojuutalaista sanomalehteä Brooklynissä. Hän esiintyi myös usein Amerikan televisiossa ja radiossa.


title: Meir Kahane

text: Vuonna 1971 Kahane teki alijahin (juutalaisten muuton luvattuun maahaan) Israeliin. Hän perusti äärioikeistolaisen Kach-puolueen. 1980-luvulla Kahane asettui ehdokkaaksi knessetiin. Myöhemmin hänet tuomittiin kuudeksi kuukaudeksi vankilaan, koska hän oli yrittänyt räjäyttää Al-Aqsan moskeijan Jerusalemissa. Kach suljettiin pois vaaleista. Vuonna 1984 hänet valittiin knessetiin uusilla vaaleilla. Myöhemmin Kach joutui epäsuosioon sen antipalestiinalaispolitiikasta ja rasismista arabeja kohtaan, lisäksi Kahane arvosteli ja vastusti myös kristittyjä lähetyssaarnaajia ja heidän perustamia kouluja. Kach erotettiin vuonna 1988 knessetistä.


title: Meir Kahane

text: Kahane oli puhumassa Manhattanilla vuonna 1990, kun hänet murhattiin. Murhaaja oli egyptiläinen al-Sayyid Nusair. Nusairin oikeudenkäynnissä hän sanoi kuuluvansa šeikki Umar Abdulrahmanin joukkoihin. Šeikki oli ääri-islamilainen, joka oli ollut New Yorkin maamerkkien tuhoamisyrityksen takana. Nusair sai 15 vuotta vankeutta.


title: Meir Kahane

text: 31. joulukuuta 2000 Meir Kahanein poika rabbi Binjamin Zeev Kahane murhattiin Jerusalemissa.


title: Gunda Niemann-Stirnemann

text: Gunda Niemann-Stirnemann (o.s. Kleemann, s. 7. syyskuuta 1966 Sondershausen, Saksan demokraattinen tasavalta) on saksalainen kilpauransa päättänyt pikaluistelija, olympiavoittaja ja maailmanmestari.


title: Gunda Niemann-Stirnemann

text: Jo Saksan demokraattisen tasavallan maajoukkueessa luistellut Niemann, tyttönimeltään Kleemann, hallitsi naisten pikaluistelua useiden vuosien ajan, erityisesti pidemmillä matkoilla. Hän voitti yleisluistelijoiden maailmanmestaruuden vuosina 1991—1999 joka vuosi lukuun ottamatta vuotta 1994, kahdeksan Euroopan mestaruutta, ja 1990-luvulla olympialaisista kolme kultaa, neljä hopeaa sekä yhden pronssin. Matkakohtaisissa MM-kisoissa hän voitti 3 000 metriä kolmesti, 5 000 metriä neljästi ja 1 500 metriä kerran. Vuoden 1995 EM-kisoissa Niemann-Stirnemann oli jokaisen matkan nopein.


title: Gunda Niemann-Stirnemann

text: Niemann-Stirnemann lopetti uransa vuosituhannen vaihteessa tyttärensä syntymän vuoksi, mutta palasi kilparadoille vuonna 2003 ja voitti heti uransa 34. Saksan mestaruuden.


title: Gunda Niemann-Stirnemann

text: Niemann-Stirnemann tavoitteli pääsyä myös Torinon olympialaisiin 2006, mutta selkävammat estivät hänen aikeensa, ja hän ilmoitti lopettavansa uransa lokakuussa 2005.


title: Taisto Tähkämaa

text: Taisto Toivo Johannes Tähkämaa (vuoteen 1935 Blomqvist) (s. 11. joulukuuta 1924 Parainen) on agrologi sekä maanviljelysneuvos. Hän toiminut kansanedustajana (1970–1991), puolustusministerinä (1977–1979) sekä maa- ja metsätalousministerinä (1979–1983). Keskustapuolueen varapuheenjohtajana hän toimi (1980–1984). Maa- ja metsätalousministerinä Tähkämaa myötävaikutti munantuotantoon ja maataloustulon ohjaamiseen viljanviljelylle.


title: Taisto Tähkämaa

text: Tähkämaa on lähtöisin maanviljelijäperheestä. Hän kävi maamieskoulun 1946 sekä suoritti kansanopisto-opintoja Alkio-opistossa 1949 ja maatalouden jatko-opintoja Högre svenska lantbruksläroverket i Åbo -opistossa 1953. Sen jälkeen hän toimi maatalouskonsulenttina ja maanviljelijänä Piikkiön Harvaluodossa.


title: Taisto Tähkämaa

text: Neuvostoliiton puolustusministeri marsalkka Dmitri Ustinov teki virallisen vierailun Suomeen kesällä 1978 Tähkämaan toimiessa puolustusministerinä. Ustinov esitti Suomen ja Neuvostoliiton yhteisiä sotaharjoituksia ensimmäiseksi juuri vierailua isännöineelle Tähkämaalle. Tähkämaa kuitenkin vastasi, ettei hänellä ollut valtuuksia tehdä päätöstä asiassa ja siirsi sen presidentti Urho Kekkosen ja puolustusvoimain komentajan kenraali Lauri Sutelan ratkaistavaksi. Nämä torjuivat Ustinovin ehdotuksen, jonka on vahvimmin epäilty olleen alun perin Neuvostoliiton silloisen Helsingin-suurlähettilään Vladimir Stepanovin idea.


title: Taisto Tähkämaa

text: Vuoden 2006 presidentinvaalin toisella kierroksella Tähkämaa ilmoitti keskustan pää-äänenkannattaja Suomenmaassa kannattavansa Tarja Halosta sotilaallista liittoutumattomuutta tarkoittavan puoluekokouspäätöksen perusteella. Suomen Keskustan johto kannatti pääasiassa Sauli Niinistöä.


title: Taisto Tähkämaa

text: Presidentti on myöntänyt Tähkämaalle Suomen Leijonan ritarikunnan komentajamerkin vuonna 1983 ja Vapaudenristin ritarikunnan I luokan Vapaudenristin rintatähtineen vuonna 2006. Hän sai maanviljelysneuvoksen arvonimen vuonna 1991. Tähkämaa on sotilasarvoltaan korpraali.


title: Suomen puolustusministeri

text: Suomen puolustusministeri on valtioneuvoston jäsen ja Suomen puolustusministeriön päällikkö. Puolustusministerin alaisuudessa toimii yksi upseeristoon kuuluva adjutantti. Suomen puolustusministerinä on toiminut vuodesta 2015 lähtien Jussi Niinistö.


title: Chicago Sky

text: Chicago Sky on yhdysvaltalainen naiskoripalloseura, joka pelaa Women's National Basketball Association -liigassa. Seura, joka pelasi ensimmäisen kautensa WNBA:ssa vuonna 2006, kuuluu liigan itäiseen konferenssiin yhdessä kuuden muun seuran kanssa. Seura pelaa kotiottelunsa UIC Pavilion -areenalla Chicagossa Illinois'ssa.


title: Chicago Sky

text: Chicagolaisen seuran liittymisestä WNBA:han tiedotettiin helmikuussa 2005. Saman vuoden toukokuussa ilmoitettiin entisen NBA-pelaajan ja -valmentajan Dave Cowensin olevan seuran ensimmäinen päävalmentaja ja GM. Cowens voitti pelaajaurallaan kaksi NBA-mestaruutta Boston Celticsissä, vuosina 1974 ja 1976.


title: Chicago Sky

text: Seuran nimi ja logo julkistettiin virallisesti syyskuussa 2005 ja marraskuussa 2005 pidettiin laajennusdraft, jossa Sky sai varata muiden seurojen suojaamatta jättämiä pelaajia. Seura varasi tilaisuudessa yhteensä kolmetoista pelaajaa, joista ensimmäinen oli Jia Perkins Charlotte Stingistä. Perkinsin jälkeen vuorossa olivat Connecticut Sunin Brooke Wyckoff ja Detroit Shockin Elaine Powell. Vuoden 2006 huhtikuussa pidetyssä uusien pelaajien varaustilaisuudessa seura varasi ensimmäisenä varauksenaan (koko tilaisuuden kuudes) Templen yliopistosta valmistuneen Candice Dupreen.


title: Chicago Sky

text: Skyn ensimmäinen kausi WNBA:ssa oli laajennusseuralle tyypillisesti vaikea. Seura pelasi ensimmäisen liigaottelunsa 20. toukokuuta 2006 Charlotte Stingiä vastaan ja ottelu päättyi Skyn voittoon. Ensimmäisen ottelun jälkeen sillä oli 13:n ottelun mittainen tappioputki, joka katkesi vasta 29. kesäkuuta juuri Stingiä vastaan. Sky sijoittui lopulta itäisen konferenssin ja koko liigan hännille voittoprosentilla 14,7 (viisi voittoa ja 29 tappiota). Chicagon ensimmäisen kauden tehonainen oli sentteri Candice Dupree, joka pussitti 34:ssä ottelussa yhteensä 467 pistettä, keskimäärin noin 13,7 pistettä ottelua kohden. Dupree valittiin kauden päätteeksi WNBA:n tulokkaiden tähdistöön.


title: Chicago Sky

text: Sky ei ole päässyt pudotuspeleihin myöskään kausilla 2007 ja 2008. 2007 se sijoittui konferenssinsa viimeiseksi voittoprosentilla 41,2 (14 voittoa ja 20 tappiota) ja 2008 idän viidenneksi voittoprosentilla 35,3 (12 voittoa ja 22 tappiota). Candice Dupree oli joukkueen paras pistenainen myös kaudella 2007 (544 pistettä, 16,5 ottelua kohden, 33:ssa ottelussa) ja Jia Perkins kaudella 2008 (577 pistettä, 17 ottelua kohden, 34:ssä ottelussa). Dupree on ollut eniten levypalloja kerännyt Skyn pelaaja joukkueen joka kaudella, eniten levypalloja hän on kerännyt kaudella 2008, yhteensä 270 (77 hyökkäys- ja 193 puolustuspäässä), keskimäärin noin 7,9 per ottelu. Vuonna 2007 Skyn ykkösvaraus uusien pelaajien varaustilaisuudessa oli Armintie Price, joka nimettiin kauden jälkeen WNBA:n vuoden tulokkaaksi. 2008 joukkueen ykkösvaraus oli Sylvia Fowles.


title: Chicago Sky

text: Dave Cowens jätti joukkueen päävalmentajan paikan yhden kauden jälkeen. Häntä seurasi Bo Overton, jonka päävalmentajakausi jäi niin ikään vain kauden mittaiseksi. Overtonin jälkeen päävalmentajaksi ja GM:ksi nostettiin 2008 Steven Key, joka oli joukkueen apuvalmentaja kausina 2006 ja 2007.


title: Valtatie 18

text: Valtatie 18 on Jyväskylästä Petäjäveden, Ähtärin, Alavuden, Seinäjoen ja Laihian kautta Vaasaan johtava valtatie. Tien pituus on 269 kilometriä.


title: Valtatie 18

text: Tie on pääosin kaksikaistaista tietä, jonka taso vaihtelee huomattavasti. Tie on muodostettu muuttamalla entisiä kanta-, seutu- ja yhdysteitä valtatieksi, ja monin paikoin tie on valtatieksi erittäin kapeaa, mutkaista ja mäkistä. Myös tien opastus on paikoin epäyhtenäistä, sekavaa ja jopa harhaanjohtavaa.


title: Valtatie 18

text: Tiestä myös edelleen puuttuu suunniteltu osuus Multian kirkonkylän ja Ähtärin Myllymäen väliltä, ja tie on väliaikaisesti viitoitettu Väätäiskylän kautta. Tiellä on vielä neljä rautatien tasoristeystä, joista kolme on varsin lyhyellä etäisyydellä toisistaan Alavuden ja Seinäjoen välillä. Valtatie 18 myös kääntyy kaikkiaan seitsemässä liittymässä, mikä sekin tien pituuteen suhteutettuna lienee jonkinlainen ennätys.


title: Valtatie 18

text: Valtatie 18 alkaa Jyväskylän Keljosta. Keljon ja Petäjäveden välinen osuus on kaksikaistainen, hyvätasoinen ja yhteinen valtatien 23 kanssa. Petäjävedellä valtatie 18 erkanee valtatiestä 23. Myös Petäjäveden ja Multian välillä valtatie 18 on melko hyvätasoinen, mutta Multian ja Ähtärin Myllymäen välinen, väliaikaiseksi valtatieksi tarkoitettu noin 28 kilometrin pituinen tieosuus on valtatieksi aivan liian kapea, mutkainen ja mäkinen. Osuudella on kaksi epäjatkuvuuskohtaa, joissa valtatie kääntyy liittymässä: toinen on Väätäiskylässä ja toinen on Myllymäellä. Multian ja Väätäiskylän välillä valtatie 18 kulkee yhdessä kantatien 58 kanssa. Toisaalta tieosuuden liikennemäärät ovat melko vähäiset, mutta tämä selittyy osittain sillä, että jotkut käyttävät muita reittejä valtatien 18 sijaan.


title: Valtatie 18

text: Myllymäen jälkeen valtatie 18 kulkee Ähtärin, Töysän ja Alavuden kautta Alavuden Keskikylään kohtalaisen tasoista kaksikaistaista tietä pitkin. Tämän osuuden varrella on kaksi merkittävää nähtävyyttä: Ähtärin eläinpuisto ja Tuurin kyläkauppa. Tuurissa tie kulkee kylän halki ja ylittää Haapamäki–Seinäjoki-radan tasoristeyksenä.


title: Valtatie 18

text: Alavuden Keskikylässä sijaitsee epäjatkuvuuskohta, jossa valtatie 18 kääntyy ja suoraan jatkuu seututie 672. Osuus Keskikylän ja Veneskosken välillä on varsin suora, mutta sillä on jopa kolme Haapamäki–Seinäjoki-radan ylittävää tasoristeystä varsin lyhyellä etäisyydellä toisistaan. Veneskoskella valtatie 18 kääntyy jälleen ja Seinäjoelta itään päin mentäessä suoraan jatkuu seututie 697. Veneskoskelta Seinäjoen kautta Mustasaaren Helsingbyhyn tie on hyvätasoista kaksikaistaista valtatietä, tosin sillä on kaksi epäjatkuvuuskohtaa Ylistarossa ja Laihialla. Ylistarolta itään päin mentäessä suoraan jatkuu valtatie 16. Helsingbyn ja Vaasan välinen osuus on moottoritietä. Laihialta Vaasaan tie kulkee yhdessä valtatien 3 kanssa.


title: Valtatie 18

text: Valtatie 18 kulkee seuraavien kuntien alueella: Jyväskylä – Petäjävesi – Keuruu – Multia – Ähtäri – Multia (uudelleen) – Ähtäri (uudelleen) – Alavus – Seinäjoki – Ilmajoki – Seinäjoki (uudelleen) – Isokyrö – Vaasa – Laihia – Mustasaari – Vaasa (uudelleen).


title: Valtatie 18

text: Vuoden 1938 tienumerointijärjestelmässä valtatie 18 oli Sortavalasta Joensuun kautta Kajaaniin kulkenut tie. Jatkosodan jälkeisten alueluovutusten jälkeen tie katkesi uudelle rajalle. Sodan jälkeen tehtyjen teiden uudelleenlinjausten jälkeen valtatie 18 siirtyi alkamaan Joensuusta.


title: Valtatie 18

text: Vuoden 1996 tienumerouudistuksessa entinen valtatie 18 siirtyi Ylistaron ja Seinäjoen väliseksi tieksi. Joensuun ja Kajaanin välillä kulkenut entinen valtatie 18 muuttui osaksi valtatietä 6. 1990-luvun lopulla valtatien 18 viitoitusta jatkettiin Jyväskylään saakka. Vuonna 2005 myös Ylistaron ja Vaasan välinen osuus viitoitettiin valtatieksi 18 ja valtatie 16 siirtyi alkamaan vasta Ylistarosta.


title: Valtatie 18

text: Syyskuussa 2009 valmistui Pultran ja Kiikun välille kuusi kilometriä pitkä Seinäjoen pohjoinen ohikulkutie, joka korvasi aiemman heikkotasoisen, osittain katuverkolla kulkeneen osuuden, jolla oli myös kaksi rautatien tasoristeystä. Hankkeen kustannukset olivat noin 13 miljoonaa euroa.


title: Valtatie 18

text: Uuden tien rakentamista Multian kirkonkylän ja Ähtärin Myllymäen välille on suunniteltu, mutta hanke ei ole lähivuosina toteutettavaksi suunniteltujen tiehankkeiden joukossa.


title: Valtatie 19

text: Valtatie 19 on Kurikan Jalasjärveltä Seinäjoen ja Lapuan kautta Uudenkaarlepyyn Ytterjeppoon johtava valtatie. Tien pituus on 129 kilometriä. Tie on merkittävä Etelä- ja Keski-Pohjanmaan liikenteen välittäjä. Tie kuuluu Liikenne- ja viestintäministeriön työryhmän ehdottamaan runkotieverkkoon. Tie on pääosin hyvälaatuista kaksikaistaista valtatietä.


title: Valtatie 19

text: Valtatie 19 kulkee seuraavien kuntien kautta: Kurikka – Ilmajoki – Seinäjoki – Lapua – Kauhava – Uusikaarlepyy.


title: Valtatie 19

text: Valtatie 19 alkaa Jalasjärveltä, jossa se erkanee valtatie 3:sta. Tie kulkee Ilmajoen kunnan alueella ja kulkee Seinäjoen kaupungin läpi. Seinäjoelta tie jatkuu Lapuan ja Kauhavan kuntien läpi Uusikaarlepyyn Ytterjeppoon, jossa se yhtyy valtatiehen 8.